
LEGISLAŢIE NAŢIONALĂ

1. FRANŢA
Reglementare juridică: Codul apărării, Partea a IV-a – Personalul militar, Cartea  I – Statutul general al militarilor; Codul serviciului naţional, Cartea I, Titlul I – Dispoziţii generale privind serviciul naţional; Titlul II – Dispoziţii privind voluntariatele; Codul pensiilor civile şi militare; Codul pensiilor militare de invaliditate şi ale  victimelor de război; Codul asigurărilor sociale

Prevederile Codului apărării se aplică militarilor de carieră, militarilor angajaţi pe bază de contract, militarilor rezervişti angajaţi în rezerva operaţională sau care desfăşoară activităţi militare în mod benevol, precum şi funcţionarilor detaşaţi care exercită, în calitate de militari, anumite funcţii specifice necesare forţelor armate. 
Prin decret al Consiliului de Stat, pentru anumite categorii de militari, se pot stabili statute speciale, cu caracter derogatoriu faţă de prevederile Codului apărării (sunt exceptate derogările la prevederile referitoare la drepturi şi obligaţii, recrutare, condiţii de avansare şi limită de vârstă).
Drepturi civile şi politice 
- Legea recunoaşte militarilor libertatea opiniilor, credinţelor filozofice, religioase sau politice, exercitarea unora dintre acestea fiind însă interzisă sau restrânsă. Astfel, dreptul la liberă exprimare se exercită numai în afara serviciului şi cu respectarea statutului de militar. Regula se aplică tuturor mijloacelor de exprimare. În afara respectării dispoziţiilor Codului penal referitoare la păstrarea secretului apărării naţionale şi a secretului profesional, militarii trebuie să dea dovadă de discreţie în ce priveşte toate faptele, informaţiile sau documentele de care iau cunoştinţă în exercitarea funcţiilor. 
Pentru asigurarea protecţiei militarilor aflaţi în misiune şi a securităţii activităţilor militare, utilizarea oricăror mijloace de comunicare şi informare poate fi limitată sau interzisă. 
- Aderarea militarilor activi la grupuri/asociaţii politice este interzisă. Sub rezerva ineligibilităţilor prevăzute de lege, militarii au dreptul de a candida la orice funcţie publică electivă; în acest caz, interdicţia aderării la un partid politic se suspendă pe toată durata campaniei electorale. În cazul alegerii şi acceptării mandatului, suspendarea se prelungeşte pe durata mandatului, iar militarii în cauză sunt consideraţi ca fiind detaşaţi. 
- Dreptul la grevă este incompatibil cu statutul de militar. Înfiinţarea de grupuri profesionale militare cu caracter sindical sau aderarea militarilor activi la asociaţii profesionale este interzisă. 

- Militarii au obligaţia de a-şi îndeplini misiunile în orice moment şi în orice loc. În consecinţă, drepturile de liberă stabilire a reşedinţei şi de liberă circulaţie pot fi restrânse. Limitările se aplică în funcţie de situaţia familială a militarilor, îndeosebi în cazurile în care, din motive profesionale, aceştia trebuie separaţi de: soţ/soţie, partenerul de care sunt legaţi printr-un pact civil de solidaritate (dacă prezintă dovadă că sunt supuşi obligaţiei de impozitare comună prevăzută de Codul general al impozitelor). 

- Conform art.257 din Codul de procedură penală, militarii din cadrul jandarmeriei sunt supuşi interdicţiei de a exercita funcţiile de juraţi.
- Regimul actelor de stare civilă/testamentelor aplicabil militarilor aflaţi în situaţii speciale (stare de război, operaţiuni militare desfăşurate în afara teritoriului naţional, staţionare pe teritoriul altor state) este guvernat de prevederile Codului civil (Cartea I, Titlul II, Capitolul V). 

Obligaţii şi responsabilităţi 
- Militarii au obligaţia de a se supune ordinelor primite şi de a răspunde de executarea misiunilor încredinţate. Sunt interzise ordinele de executare a actelor care contravin legilor, cutumelor de război şi convenţiilor internaţionale.

- Militarii activi nu pot exercita o activitate privată lucrativă, indiferent de natura acesteia. Sunt interzise următoarele activităţi private (inclusiv cele cu scop nelucrativ): participarea în organele directoare ale anumitor societăţi sau asociaţii; acordarea de consultaţii juridice, efectuarea de expertize şi prestarea de servicii de avocatură în litigii care implică persoanele publice, cu excepţia cazului în care prestaţia se exercită în beneficiul unei persoane publice. Militarii activi, precum şi cei care şi-au încetat activitatea (pe o perioadă de 3 ani de la încetarea activităţii militare) nu pot avea interese comune (care să le compromită independenţa) cu întreprinderile pe care le-au supravegheat/controlat sau cu care au negociat contracte de orice natură. În condiţiile stabilite prin decret al Consiliului de Stat, se poate autoriza exercitarea de către militari a unei activităţi lucrative/nelucrative pe lângă o persoană sau organism public/privat, dacă aceasta este compatibilă cu funcţiile militare încredinţate şi nu afectează exercitarea acestora. 
Militarii pot deţine diverse părţi sociale şi primi beneficiile aferente. 
Militarii îşi gestionează în mod independent patrimoniul personal sau familial.
În condiţiile legii, militarii îşi pot exercita dreptul de proprietate intelectuală.  
Remunerare, garanţii şi protecţie

Remunerare
- Militarii au dreptul la soldă (a cărei valoarea se stabileşte în funcţie de grad, eşalon şi calificare/titluri deţinute sau de poziţia în care au fost numiţi), la care se pot adăuga şi prestaţii în natură. 
Suplimentar soldei, militarii pot beneficia de: indemnizaţie pentru locuinţă şi, dacă este cazul, anumite sume pentru acoperirea obligaţiilor familiale; indemnizaţii speciale pentru funcţiile exercitate, pentru riscurile asumate, pentru locul exercitării serviciului sau pentru calitatea serviciilor îndeplinite.
Regulile ierarhice şi de avansare în grad se stabilesc prin statute speciale. 
Orice măsură generală care afectează remunerarea funcţionarilor civili de stat se aplică simultan şi militarilor.

Garanţii şi acoperire riscuri 
Regimul pensiilor militare, precum şi cel al asigurărilor sociale sunt reglementate de Codul pensiilor civile şi militare, Codul pensiilor militare de invaliditate şi ale  victimelor de război, precum şi de Codul asigurărilor sociale. 
- Militarii şi foştii militari titulari ai unei pensii militare de invaliditate au dreptul la îngrijiri medicale acordate de Serviciul de sănătate al armatei, precum şi la sprijin din partea Serviciului social al acesteia. Prin decret al Consiliului de Stat se stabilesc condiţiile în care familiile militarilor, pensionarii militari, foştii militari şi familiile acestora beneficiază de serviciile medicale ale armatei, precum şi de sprijinul Serviciului social. 
Cu 60 de zile înainte de reîntoarcerea la locul desfăşurării misiunii operaţionale din afara teritoriului naţional, militarii beneficiază, la cerere, de un control medical pentru depistarea eventualelor probleme sanitare specifice zonei, precum şi de un consult psihologic.
- Statul şi instituţiile acestuia pot contribui la finanţarea garanţiilor de protecţie socială complementară la care au subscris militarii angajaţi. Pe bază de contracte sau în virtutea regulamentelor existente, se garantează aplicarea dispozitivelor de solidaritate dintre beneficiari, respectiv militarii activi şi cei pensionari. Modalităţile de aplicare a acestor prevederi se stabilesc prin decret al Consiliului de Stat.

- Militarii care participă la operaţiuni externe, precum şi urmaşii acestora au dreptul la pensie de invaliditate pentru militari
, fiindu-le aplicabile toate dispoziţiile din Codul pensiilor militare de invaliditate şi ale victimelor de război referitoare la rănile sau bolile contractate în cursul operaţiunilor externe. 
- Pentru acoperirea anumitor riscuri, militarii sunt afiliaţi la fondurile de prevedere care sunt  alimentate cu sume provenite din impozitarea anumitor indemnizaţii şi din sume reprezentând contribuţia statului (pentru personalul care nu cotizează sau pentru cazurile excepţionale). Fondurile sunt conservate, gestionate şi utilizate exclusiv în beneficiul persoanelor în drept sau al urmaşilor acestora. Modalităţile de aplicare a acestor prevederi se stabilesc prin decret al Consiliului de Stat.
- Militarii care părăsesc armata şi care, în mod involuntar, sunt privaţi de un loc de muncă, au dreptul la o alocaţie de şomaj, în condiţiile prevăzute de Codul muncii. 

 Protecţia juridică şi responsabilitatea penală 
- Codul penal şi anumite legi speciale protejează militarii împotriva ameninţărilor, violenţelor, injuriilor, calomniilor la care pot fi expuşi în exercitarea funcţiilor.
Statul are obligaţia de a-i proteja împotriva ameninţărilor şi atacurilor la care aceştia pot fi expuşi şi de a repara, dacă este cazul, prejudiciul suferit. Statul se subrogă victimei pentru a obţine de la autorii ameninţărilor sau atacurilor restituirea sumelor rambursate victimelor. În acelaşi scop, într-un proces penal, statul poate introduce o acţiune directă, constituindu-se parte civilă. 
Statul are obligaţia de a acorda protecţie militarilor care fac obiectul unei urmăriri penale pentru fapte care nu îi sunt personal imputabile. 
În cazul acţiunilor introduse de un terţ împotriva militarilor, pentru fapte executate în exerciţiul funcţiunii şi neimputabile acestora, statul are obligaţia de a suporta valoarea sancţiunilor civile pronunţate. 

Beneficiază, de asemenea, de protecţia statului, soţii, copii şi ascendenţii direcţi ai militarilor victime ale ameninţărilor, violenţelor, injuriilor, calomniilor sau insultelor adresate în exercitarea funcţiilor militare. 
- Militarii nu pot fi condamnaţi pentru fapte cu caracter penal, comise fără intenţie în exercitarea funcţiilor, cu excepţia cazului în care se stabileşte că nu au depus toate diligenţele conferite de competenţele, de puterea şi mijloacele pe care le-au avut la dispoziţie pentru depăşirea dificultăţilor specifice misiunilor încredinţate.  
- Nu răspunde penal militarul care, după somaţie, foloseşte forţa armată necesară pentru a împiedica sau întrerupe intruziunea într-o zonă de apărare foarte sensibilă
 şi pentru a aresta intrusul. Zonele de apărare foarte sensibile, condiţiile de eliberare a autorizaţiilor de pătrundere în aceste zone, modalităţile de protejarea a zonelor, precum şi modalităţile de somare la care poate face apel militarul se stabilesc prin decret al Consiliului de Stat. 

Nu răspunde penal militarul care, în cadrul unei operaţiuni militare derulată în exteriorul teritoriului francez, execută, cu respectarea normelor de drept internaţional, măsuri de coerciţie, face uz de forţa armată sau dă un ordin în acest sens, dacă acest lucru este necesar pentru îndeplinirea misiunii.

Dispoziţii privind copii minori 
- O protecţie deosebită se acordă copiilor minori ai militarilor - de carieră sau angajaţi în baza unui contract - decedaţi în urma unui accident, a unei răni primite sau a unei boli contractate/agravate ca urmare a executării, la ordin, în timp de pace, a unor misiuni, servicii sau sarcini comportând riscuri speciale sau a unor manevre/exerciţii de pregătire a luptei.

Protecţia se acordă şi copiilor minori ai militarilor de carieră care nu mai pot munci din cauza rănilor primite sau a bolilor contractate/agravate în aceleaşi circumstanţe.
Protecţia se acordă prin hotărâre judecătorească, la  solicitarea tatălui, a mamei sau a reprezentantului legal al copilului.
- Dacă pentru întreţinerea şi educaţia copiilor protejaţi resursele sunt insuficiente, tatăl, mama sau reprezentantul legal al acestora pot primi din partea statului un ajutor financiar special.
La cererea tatălui/mamei/reprezentantului legal, copii protejaţi pot fi încredinţaţi unor instituţii publice, fundaţii, asociaţii, grupuri sau unor persoane particulare care prezintă garanţiile legale necesare. 

- Organul abilitat să acorde ajutoarele financiare speciale este Serviciul de protecţie socială al armatei, care are şi obligaţia de a supraveghea asupra plasamentului copiilor în instituţiil publice, fundaţii, asociaţii, grupări sau la persoane particulare.
- Copiii protejaţi pot beneficia, după majorat, de burse sau de diverse exonerări, acordate pentru facilitarea instrucţiei acestora. 
Modalităţile de aplicare a acestor dispoziţii se stabilesc prin decret al Consiliului de Stat.

Organisme consultative şi de concertare 
- Consiliul Superior Militar este cadrul instituţional în care sunt examinate elementele constitutive ale statutului militarilor. În mod obligatoriu, acesta este sesizat cu proiectele textelor de aplicare a prevederilor Codului apărării referitoare la statutul militarilor.  

VOLUNTARII MILITARI
Codul serviciului naţional conţine prevederile referitoare la voluntarii militari şi la rezervişti. Conform Codului, toţi cetăţenii au datoria de a participa la apărarea naţiunii, prin îndeplinirea serviciului naţional universal. Serviciul naţional universal implică respectarea următoarelor obligaţii: recensamântul, apelul la pregătirea pentru apărare
, chemarea sub drapel
 şi voluntariatele. Voluntariatul se efectuează în unul din următoarele 3 domenii: apărare, securitate şi prevenire; coeziune socială şi solidaritate; cooperare internaţională şi sprijin umanitar.

Conform art. L 121-1 din Codul serviciului naţional, bărbaţii şi femeile pot servi ca militari voluntari în armată în condiţiile prevăzute de articolele L.4132-6, L.4132-11 şi L.4132-12 ale Codului de apărare.
“L.4132
(…)

6.

Militarul care serveşte în baza unui contract este recrutat pentru o durată determinată. Contractul este reînnoibil. Acesta se semnează cu corpul unei armate sau cu o formaţiune ataşată.

Serviciul începe la data intrării în vigoare a contractului sau, dacă nu există o întrerupere de serviciu, la data expirării contractului precedent.

Sub rezerva dispoziţiilor referitoare la militarii specialişti, persoana în cauză poate fi angajată în gradul obţinut. În cazul întreruperii serviciului militar sau al schimbării corpului de armată sau formaţiunii ataşate, persoana în cauză poate fi angajată într-un grad inferior. 
(…)

11.
Bărbaţii şi femeile pot fi admişi să servească, în calitate de militari, în baza unui contract de voluntariat în armată.

Voluntariatul se încheie pe o durată minimă stabilită prin decret al Consiliului de Stat, care poate fi fracţionată dacă natura activităţii în cauză permite acest lucru. Contractul de voluntariat poate fi reînnoit
.

Voluntarii pot servi în grade militare de rang, în primul grad de subofiţer sau ofiţer de marină şi în gradul de aspirant.”
Pot depune cerere de voluntariat, tinerele născute înainte de 31 decembrie 1982, precum şi tinerii născuţi înainte de 1 ianuarie 1979, care au îndeplinit obligaţiile serviciului naţional. 
Persoanele care au îndeplinit serviciul de voluntariat în armată rămân disponibili pentru rezerva militară, pe o perioadă de 5 ani de la încheierea voluntariatului.

Modalităţile de aplicare a acestor dispoziţii se stabilesc prin decret al Consiliului de Stat.

REZERVA MILITARĂ
Este formată din rezerva operaţională (alcătuită din voluntarii care au semnat un angajament în acest sens şi din foşti militari supuşi obligaţiei de disponibilitate pe o perioadă de 5 ani de la încetarea activităţii) şi rezerva cetăţenilor (alcătuită din voluntarii agreaţi de autorităţile militare datorită competenţelor şi experienţei în domeniul apărării naţionale).

Condiţii de admitere în rezerva militară:

- naţionalitate franceză sau fost militar angajat ca rezervist în legiunea străină;

- vârsta minimă de 17 ani;

- să nu fi fost condamnat la pierderea drepturilor civile sau la interzicerea exercitării unei funcţii publice; să nu fi suferit o condamnare penală; să nu fi fost degradat de justiţia militară. 

Rezerva operaţională
Regimul aplicabil voluntarilor care semnează contractul de angajare în rezerva operaţională este reglementat de art. L 4221, par.1-10 din Codul de apărare.
Regimul aplicabil foştilor militari de carieră sau angajaţi pe bază de contract, precum şi persoanelor care au îndeplinit un voluntariat în armată este reglementat de art. L 4231, par.2-5 din Codul de apărare.
Rezerva cetăţenilor

În funcţie de necesităţile armatei, autorităţile militare pot face apel la voluntarii înscrişi în rezerva cetăţenilor pentru a-i aloca în rezerva operaţională. 

Dispoziţii sociale şi financiare

- Rezerviştii din rezerva operaţională beneficiază de soldă şi de beneficiile accesorii în aceleaşi condiţii ca şi militarii profesionişti. Suplimentar, aceştia pot beneficia de o primă de fidelitate, precum şi de alte măsuri de încurajare în condiţii stabilite prin decret al Consiliului de Stat. Valoarea primei de fidelitate este aceeaşi, indiferent de gradul militar deţinut.

- În perioada de activitate desfăşurată în rezerva operaţională, persoana în cauză (precum şi urmaşii acesteia) beneficiază de drepturile de asigurare medicală, de maternitate, de invaliditate şi de deces, în condiţiile prevăzute de articolul L.161-8 din Codul asigurărilor sociale.
- În caz de dispariţie, răpire sau prizonierat în timpul exercitării unei activităţi militare, membrii rezervei operaţionale îşi păstrează calitatea de militar până la reapariţia/eliberarea lor, până la declararea judecătorească a dispariţiei sau stabilirea oficială a decesului. 

- Împotriva cadrelor din rezerva operaţională nu pot fi luate măsuri de concediere sau de sancţionare disciplinară.

- Contractul de muncă al angajatului care desfăşoară o activitate în rezerva operaţională se suspendă pe toată perioada în cauză. Perioada de desfăşurare a activităţilor în rezerva operaţională este considerată ca perioadă de muncă efectivă în materie de vechime, promovare, concedii plătite şi drepturi la prestaţii sociale.

- Rezerviştii victime ale pagubelor suferite în cadrul serviciului militar şi, în caz de deces, urmaşii de drept ai acestuia, obţin din partea statului (dacă responsabilitatea acestuia este angajată) daune pentru repararea integrală a pagubei suferite (în condiţiile prevăzute de dreptul comun).
2. BELGIA
Reglementare juridică: Legea din 28 februarie 2007 privind statutul militarilor cadre active ale forţelor armate, Legea din 20 mai 1994 privind drepturile pecuniare ale militarilor, Legea din 13 iulie 1976 privind efectivele de ofiţeri şi statutul personalului forţelor armate, Legea din 16 mai 2001 privind statutul militarilor cadre de rezervă în cadrul forţelor armate
▪ Legea din 28 februarie 2007 privind statutul militarilor cadre active ale forţelor armate

Categorii de personal şi grade: ofiţeri, numiţi sau specialişti (cu grad de ofiţer); experţi militari, numiţi sau specialişti (cu grad de expert); specialişti militari, numiţi sau având o pregătire de specialitate pentru care armata nu organizează cursuri de formare (cu grad de specialist); subofiţeri, numiţi sau specialişti (cu grad de subofiţer); voluntari, numiţi sau specialişti (cu grad de voluntar). 
Articolul 32 prevede ordinea ierarhică a gradelor pentru voluntari: soldat sau marinar (voluntari subalterni); prim-soldat sau prim-matelot; caporal sau maistru (voluntari subalterni); prim-caporal sau prim-maistru (voluntari de elită); caporal-şef sau maistru principal-şef; prim-caporal şef sau prim-maistru principal şef (voluntari de elită); caporal-major sau maistru principal (voluntari superiori).  

Dispoziţii referitoare la meseria de militar
Meseria de militar se exercită pe baza ordinelor emise de:

- Rege sau autoritatea desemnată de acesta (pentru ofiţerii şi experţii militari); 
- ministrul apărării sau autoritatea desemnată de acesta (pentru subofiţerii şi specialiştii militari);

- autoritatea desemnată de ministrul apărării (pentru voluntari).
Militarii sunt la dispoziţia serviciilor publice ale autorităţilor federale, regiunilor, comunităţilor, provinciilor, comunelor, oraşelor, federaţiilor şi asociaţiilor comunelor, zonelor de poliţie, întreprinderilor publice autonome prevăzute de lege; de asemenea, aceştia pot fi detaşaţi în misiune oficială pe lângă o instituţie de drept internaţional public sau în sectorul privat.

Retragerea temporară din armată 
a) La solicitarea militarului: pentru motive personale; pentru întreruperea carierei; pentru motive familiale.
- În caz de mobilizare sau în perioada de război/de criză, retragerea temporară la cerere nu se aprobă. Acelaşi lucru este valabil şi pentru militarii care, în timp de pace, se află în misiune operaţională („angajament operaţional”) sau care fac parte dintr-un detaşament care se pregăteşte pentru acest tip de misiune. 

Pe timp de război sau în caz de mobilizare, retragerea temporară la cerere încetează de drept.

În situaţii excepţionale, în lipsa personalului specializat necesar pentru o misiune operaţională sau pentru pregătirea unei astfel de misiuni, autoritatea militară competentă poate suspenda retragerile temporare aprobate.

Retragerea temporară din armată sau prelungirea acesteia se poate solicita pe o perioadă de 3, 6, 9 sau 12 luni. Cu excepţia cazurilor considerate de ministrul apărării ca excepţionale şi fără ca această durată să depăşească 36 de luni, durata retragerii temporare pentru motive personale nu poate depăşi, în întreaga carieră militară, 12 luni.  

- Militarii pot solicita ministrului apărării întreruperea carierei pe o perioadă de 3, 6, 9 sau 12 luni. Cu excepţia cazurilor considerate de ministrul apărării ca excepţionale, durata întreruperii de carieră nu poate depăşi, în întreaga carieră militară,  36 de luni. 

Fără a se aduce atingere prevederilor art.176 (conform căruia militarii nu pot exercita nici personal şi nici prin intermediari alte meserii, profesii sau ocupaţii publice sau private, cu excepţia cazului în care le exercită cu titlu gratuit), în perioada de întrerupere a carierei, militarul poate exercita o activitate accesorie ca muncitor salariat sau independent
. Ofiţerii şi experţii militari nu pot exercita nici una din activităţile menţionate în sectorul producţiei sau al comerţului cu arme, muniţii şi material de război. 

- Retragerea temporară pentru motive familiale se acordă pentru creşterea copiilor, pe o perioadă de maximum 2 ani. Retragerea temporară încetează de drept la împlinirea de către copil a vârstei de 3 ani. În cazul copiilor cu dizabilităţi, durata maximă a retragerii temporare este de 4 ani sau încetează de drept la împlinirea de către copil a vârstei de 6 ani. 

b) Din dispoziţia autorităţii competente: pentru motive de sănătate; suspendare prin ordin.

Regele (pentru ofiţeri şi experţi militari) sau ministrul apărării (pentru alte categorii de personal militar) poate dispune retragerea temporară din armată - pentru motive de sănătate - a militarului declarat temporar inapt medical  de către comisia militară de aptitudini şi reformă.

Dacă ministrul consideră că prezenţa unui militar în forţele armate aduce atingere disciplinei sau bunului renume al forţelor armate, el poate dispune, din oficiu sau la propunerea superiorilor ierarhici ai militarului, suspendarea acestuia prin ordin. Suspendarea prin ordin constituie o măsură provizorie care nu are caracterul unei măsuri disciplinare. Durata maximă a suspendării este de 3 luni; aceasta poate fi prelungită pe perioade de minimum trei luni, fără ca durata totală a suspendării să depăşească  2 ani. 

Militarii aflaţi în retragere temporară continuă să fie supuşi legilor penale militare şi regulilor de disciplină militară. 
Demisia la cerere

Militarii au dreptul de a demisiona în orice moment. 
Demisia îşi produce efectul din momentul aprobării de către Rege (pentru ofiţeri şi experţi militari), de ministrul apărării (pentru subofiţeri şi specialişti militari) sau de autoritatea desemnată de ministru (pentru voluntari). 

Dacă se consideră că demisia contravine intereselor de serviciu, aceasta poate fi respinsă. Demisia contravine intereselor de serviciu în următoarele cazuri: militarul a rămas în serviciul activ cel puţin 3 ani după perioada de instruire militară; în perioadele de criză, de mobilizare sau de război; militarul se află în misiune operaţională sau face parte dintr-un detaşament care se pregăteşte pentru acest tip de misiune.
Măsuri statutare

Pentru comiterea unor fapte grave, incompatibile cu statutul de militar, împotriva persoanelor în cauză se pot lua următoarele măsuri:
- reţinerea unui procent cuprins între 2 şi 10% din salariul lunar brut pe o perioadă de maximum 1 lună;

- retragerea temporară din armată pe o perioadă de maximum 3 luni, ca măsură disciplinară;
- retragerea definitivă din armată. Pentru ofiţeri şi experţi militari, decizia se ia de către Rege, pe baza raportului motivat al ministrului (după consultarea acestuia cu consiliul de anchetă). Pentru celelalte categorii de personal militar, decizia se ia de către ministru, după consultarea consiliului de anchetă.
Militarul „în serviciu normal” sau „în formaţie” care absentează nemotivat peste 21 de zile consecutiv poate fi retras definitiv din armată, conform procedurii stabilite de Rege.

Art.66-73 din lege reglementează aspecte referitoare la evaluările anuale ale personalului militar, la modalităţile de estimare a potenţialului militarilor şi de apreciere a aptitudinilor fizice şi de sănătate, precum şi la încadrarea în categoriile operaţionale în funcţie de rezultatele evaluărilor.  
Dispoziţii referitoare la drepturile şi obligaţiile militarilor
Deşi au dreptul de a face parte dintr-un partid politic, militarii nu pot desfăşura activităţi politice în timpul serviciului. La acţiunile organizate de partidul politic din care fac parte, militarii nu au dreptul de a purta uniforma militară şi de a face uz de calitatea de militar. 

Militarii pot îndeplini funcţia de expert, consilier sau membru al unui centru de studiu. Participarea activă sau publică la viaţa politică, cu alt titlu, este interzisă.
Fără a aduce atingere incompatibilităţilor prevăzute în legile speciale, militarii activi pot candida în cadrul alegerilor provinciale şi comunale
 şi îşi pot exercita mandatul în cazul obţinerii acestuia. Militarii care candidează au obligaţia de a-l informa pe ministrul apărării despre intenţia de a candida, cu cel mult 12 luni înainte de alegeri şi cu cel târziu 30 de zile înainte de data limită a depunerii candidaturilor. 
Pentru exercitarea mandatului de preşedinte al consiliului provincial, membru al deputăţiei permanente, primar, preşedinte al unui consiliu de ajutor social, preşedinte al unui organ teritorial intracomunal sau a oricărei alte funcţii executive într-un organ provincial sau comunal, indiferent de funcţie, militarul beneficiază de concediu politic.
Pentru exercitarea mandatului de membru al unui consiliu provincial, consiliu comunal, consiliu de ajutor social, al unui organ teritorial intracomunal, militarul  care îndeplineşte anumite funcţii (comandant, subofiţer de armată, şef de serviciu în cadrul statului major al unui batalion, o funcţie în cadrul unui angajament operaţional de maximum 30 de zile, o funcţie de gardă exclusivă, o funcţie la bordul unei unităţi de navigaţie, o funcţie într-un organism internaţional sau interaliat, funcţia de instructor) beneficiază, de asemenea, de concediu politic.
Militarul  care se află în concediu politic figurează în cadrul armatei în poziţia de „non-activitate”. Perioadele de concediu politic nu sunt remunerate.

În cazul decretării stării de mobilizare; a stării de război, în cazuri excepţionale, decretate ca atare prin hotărâre a Consiliului de Miniştri, concediul politic încetează de plin drept, anterior expirării mandatului.
Militarilor le este interzisă orice formă de grevă. 
Cu respectarea prevederilor legilor speciale privind incompatibilităţile, militarii nu pot exercita, nici personal şi nici prin intermediari, alte meserii, profesii sau ocupaţii publice sau private, cu excepţia cazului în care le exercită, cu titlu gratuit, în cadrul unor întreprinderi cu scop nelucrativ. Prestarea de servicii gratuite în întreprinderi cu scop lucrativ este interzisă.  
În cazuri speciale, ministrul apărării poate aproba unele derogări pentru meserii, profesiuni sau ocupaţii accesorii de interes public desfăşurate în învăţământ sau care necesită aptitudini sau cunoştinţe specializate şi pentru meserii, profesiuni sau ocupaţii accesorii care nu compromit interesul general al serviciului militar. Autorizaţia ministrului trebuie să fie prealabilă şi este întotdeauna revocabilă. 
Militarii au dreptul la concediu anual, care nu poate avea o durată mai mică de 30 de zile lucrătoare. Natura, numărul de zile şi modalităţile de acordare a concediului de odihnă se stabilesc de Rege.  

Exercitarea drepturilor şi obligaţiilor militare depinde de:  
- perioadă - de război, de criză sau de pace
- poziţia sau subpoziţia militarului în aceste perioade - în serviciu activ sau în non-activitate. În aceste două situaţii, militarul este considerat „în serviciu”. Se află în poziţie de non-activitate militarul retras temporar din armată, cel recunoscut ca fiind absent nemotivat, cel care a suferit o pedeapsă privativă de libertate şi cel care se află în concediu politic. 
În perioadă de pace, militarul în serviciu activ se află în una din următoarele subpoziţii: în formare (perioadă de instruire militară/formare şcolară, când nu poate participa la misiuni operaţionale); în serviciu normal; în asistenţă; în angajament operaţional;

- apartenenţa la un detaşament care se pregăteşte pentru o misiune operaţională  (nu poate participa la un angajament operaţional armat militarul care nu a împlinit vârsta de 18 ani).
În ceea ce priveşte condiţiile de pensionare, articolul 194 prevede următoarele: începând de la data intrării în vigoare a acestei dispoziţii, militarii aflaţi în serviciu activ pot solicita pensionarea din prima zi a lunii care urmează celei în care împlinesc 58 de ani sau din prima zi a lunii care urmează încetării funcţiilor, dacă îndeplinesc condiţia de vechime în cadrul armatei - 25 de ani.
▪ Legea din 20 mai 1993 referitoare la drepturile pecuniare ale militarilor
 reglementează aspecte privind beneficiarii acestor drepturi, dreptul la salariu, retribuţia garantată, alocaţiile, indemnizaţiile, primele, modalităţile de plată etc.
Beneficiază de prevederile acestei legi: cadrele militare de carieră; militarii angajaţi pe bază de angajament sau reangajament; persoanele din rezerva militară care se află în perioada de formare, rezerviştii convocaţi, rezerviştii care efectuează o prestaţie voluntară sau complementară legală. 
Dreptul la salariu. 
Nivelul salariilor se stabileşte de către Rege.  
Beneficiază de salarii: militarii aflaţi „în serviciu activ”; militari pensionaţi pentru limită de vârstă care au reintrat în serviciul activ (aceştia au dreptul la o alocaţie egală cu diferenţa dintre salariul corespunzător gradului avut şi valoarea pensiei); militarii din rezerva forţelor armate care participă la cursuri de formare militară/au fost rechemaţi în armată/efectuează o prestaţie voluntară sau complementară (aceştia au dreptul la un salariu suportat din bugetul Ministerului Apărării, al cărui cuantum depinde de gradul şi poziţia deţinute). 

Militarul aflat „în non-activitate” ca urmare a retragerii temporare din armată pentru motive de sănătate are dreptul la: salariu integral dacă  afecţiunea care a determinat retragerea temporară a fost contractată în exercitarea serviciului; 75% din salariu dacă afecţiunea care a determinat retragerea temporară nu a fost contractată în exercitarea sarcinilor de serviciu.

Militarul aflat „în non activitate” ca urmare a aplicării măsurii disciplinare de retragere temporară are dreptul la o sumă egală cu 75% din ultimul salariu.

Militarul aflat „în non-activitate” ca urmare a retragerii temporare prin întrerupere de carieră nu are dreptul la salariu. Beneficiază, însă, de o alocaţie de întrerupere în cuantumul şi conform condiţiilor stabilite de lege pentru personalul serviciilor publice federale.
Militarul aflat în concediu medical nu are dreptul la salariu. Beneficiază, însă, de o alocaţie de întrerupere, în cuantumul şi conform condiţiilor stabilite de lege pentru personalul serviciilor publice federale.

Militarul condamnat la o pedeapsă privativă de libertate are dreptul, pe perioada privării de libertate, la o sumă egală cu 50% din ultimul salariu (care nu poate fi inferioară sumei prevăzute de lege pentru asigurarea minimului de existenţă).
Prin derogare de la această prevedere, păstrează dreptul la salariu întreg militarul care execută pedeapsa în regim de semi-detenţie, care execută arestul la sfârşiturile de săptămână sau care se află în regim de semi-libertate/de supraveghere electronică. 
Fără ca suma să fie inferioară sumei minime legal prevăzute pentru asigurarea mijloacelor de existenţă, beneficiază de:
- 75% din salariu, militarul suspendat prin ordin (suma se alocă soţului/soţiei sau membrilor de familie aflaţi în întreţinerea acestuia);
- 50% din salariu, militarul aflat în detenţie preventivă.
Salariul militarului aflat „în formare într-o şcoală”, care serveşte prin angajament sau reangajament, se reduce cu o sumă corespunzătoare coeficientului stabilit de Rege, care nu poate depăşi 0,5%. 

(Prin sintagma „militar în formare într-o şcoală” se înţelege: candidatul ofiţer de carieră care urmează cursurile Şcolii regale militare, ale unui institut superior industrial, ale Şcolii superioare de navigaţie, ale unei universităţi în vederea obţinerii diplomei de doctor în medicină, chirurgie şi obstetrică, în medicină veterinară, farmacie sau stomatologie; candidatul subofiţer de carieră admis într-o şcoală de subofiţeri de carieră la nivelul învăţământului secundar.)
Beneficiază de salariu întreg (alocat soţului/soţiei sau membrilor de familie aflaţi în întreţinere), militarul luat prizonier sau internat în lagăr în timp de război, luat ostatic sau dat dispărut în cursul unei misiuni efectuate în subpoziţia de angajament operaţional sau de asistenţă.
Militarii au dreptul la o retribuţie minimă garantată. Prin retribuţie se înţelege salariul de bază, la care se adaugă anumite tipuri de alocaţii: alocaţia pentru locuinţă; alocaţia pentru cazare; alocaţia acordată militarilor care au urmat cursuri de paraşutism. Nu fac parte din retribuţie, indemnizaţiile şi alocaţiile acordate pentru acoperirea impozitelor reale şi nici alocaţiile familiale şi suplimentele lunare ale acestora.

Pentru prestaţii complete, retribuţia anuală a militarului care a împlinit vârsta de 21 de ani, nu este niciodată inferioară sumei de:

-13.234,20 euro, dacă cel în cauză este supus sistemului obligatoriu de asigurare pentru boală şi invaliditate; 

- 12.478,10 euro în alte cazuri.

- Alte alocaţii, indemnizaţii, prime şi avantaje

În perioadă de război, regimul alocaţiilor şi al indemnizaţiilor militarilor în serviciu activ se stabileşte de Rege.

În perioadă de pace, militarul în serviciu activ, aflat în subpoziţiile „serviciu intensiv”, „asistenţă” sau „angajament operaţional”, primeşte, pe lângă salariu, o alocaţie zilnică, a cărei valoare corespunde unei fracţiuni din salariul anual brut (numitorul fiind numărul 1.850, iar numărătorul fiind cel stabilit de Rege).
Pentru calificări/ prestaţii speciale (care nu pot fi considerate ca inerente funcţiei de militar), se poate acorda, de asemenea o alocaţie. Alocaţia pentru calificări speciale se acordă pe baza diplomelor, certificatelor sau brevetelor eliberate de ministrul apărării. Nivelul alocaţiei se stabileşte de către Rege. 

Militarul în serviciu activ aflat în subpoziţia de „asistenţă” sau de „angajament operaţional” primeşte, suplimentar, o indemnizaţie forfetară zilnică a cărei valoare este identică pentru toate categoriile de personal militar; nivelul acesteia se stabileşte de către Rege. În funcţie de formele de angajament, de perioadele şi poziţiile în care se află militarul, suma poate fi multiplicată cu un coeficient stabilit de Rege (care nu poate fi mai mare de 7). 

De asemenea, militarul care suportă anumite cheltuieli reale, inerente exercitării funcţiei de militar beneficiază de o indemnizaţie suplimentară. Dacă situaţia care a condus la acordarea indemnizaţiei este susceptibilă de a se repeta, se poate stabili acordarea unei sume forfetare. 
La cerere, militarul poate obţine un avans din această indemnizaţie, în următoarele cazuri: deplasare în interes de serviciu; deplasare în străinătate pentru executarea  unor sarcini de serviciu; reîntoarcerea din străinătate la sfârşitul perioadei de executare a sarcinilor de serviciu; reîntoarcerea din străinătate pentru motive urgente şi grave; cheltuieli legate de educaţia copiilor, care se datorează detaşării în interes de serviciu.
Cu aprobarea Regelui, ministrul apărării poate rambursa „cheltuielile excepţionale” suportate de un militar cu ocazia deplasării în interes de serviciu (pe teritoriul naţional sau în străinătate) sau cu ocazia mutării în interes de serviciu. „Cheltuielile excepţionale” sunt cheltuieli ineluctabile efectuate de militar în executarea misiunii,  pentru care nu există un regim specific de indemnizare. 

Militarii beneficiază şi de: alocaţia pentru locuinţă; prima de vacanţă; prima de sfârşit de an (acestea din urmă în limita nivelurilor şi în condiţiile stabilite de lege pentru personalul administraţiei de stat). 

▪ Legea din 16 mai 2001 privind statutul militarilor cadre de rezervă din forţele armate

Organizarea rezervei militare

Rezerva militară are două componente: rezerva obligatorie şi rezerva voluntară. Fiecare componentă are un grup imediat disponibil, care constituie rezerva specială. Rezerviştii care nu aparţin rezervei speciale constituie rezerva ordinară. 

În timp de pace, membrii rezervei ordinare au numai obligaţia de a face antrenamente (cu excepţia cazului în care se oferă voluntari pentru alte prestaţii). În în timpul situaţiilor de criză, toţi rezerviştii pot fi încorporaţi în cadrul forţelor armate. 
Rezerva obligatorie
Indiferent de gradul deţinut, militarii de carieră care au demisionat au obligaţia de a face parte din rezerva obligatorie, pe o perioadă de 10 ani. Acelaşi lucru este valabil şi pentru persoanele care au semnat un angajament voluntar de scurtă durată; la sfârşitul angajamentului, acestea fac parte din rezerva obligatorie pentru o perioadă de 10 ani. 
După cum participă sau nu la sesiunile anuale de formare, membrii rezervei obligatorii fac parte din rezerva antrenată sau din rezerva neantrenată. Membrii rezervei neantrenate rămân supuşi obligaţiilor de apel prevăzute pentru situaţiile de criză.
Rezerva voluntară

În timp normal, majoritatea rezerviştilor voluntari participă numai la operaţiuni de antrenament, de perfecţionare şi încadrare. Rezerviştii voluntari pot fi trimişi în misiune în străinătate, cu condiţia semnării unui angajament special. În situaţii de criză, aceştia sunt integraţi automat în cadrul forţelor armate. 
Rezerva voluntară se compune din militari de carieră pensionaţi care solicită încadrarea în rezerva voluntară şi din civili fără pregătire militară care semnează un angajament în acest sens.

Pot face parte din rezerva voluntară cetăţenii belgieni majori care, la data de 31 decembrie a anului în care începe procesul de recrutare, au o vârstă mai mică de  34 de ani.
După probele de selecţie (fizice şi psihotehnice), candidatul admis participă la instrucţia de bază, pe o durată de 8 săptămâni (care  pot fi împărţite pe parcursul a doi ani). 
La încheierea instrucţiei, candidatul semnează un angajament pe o durată de 10 ani şi poate începe formarea profesională specializată, a cărei durată, cuprinsă între 5 şi 18 săptămâni, se stabileşte în funcţie de gradul celui în cauză. Formarea specializată poate fi efectuată pe parcursul mai multor ani.

La expirarea angajamentului iniţial, cel interesat poate semna noi angajamente, pe  o durată de 5 ani; angajamentele pot fi reînnoite până la împlinirea vârstei de 60 de ani.
Pentru a face parte din rezerva antrenată, rezerviştii au obligaţia de a participa la antrenamente, în unitatea şi în funcţia în care au fost afectaţi. Durata antrenamentului este cuprinsă între 5 şi 7 zile pe an, după cum este vorba despre un simplu soldat sau de persoane aparţinând categoriilor de subofiţeri şi ofiţeri. Cu acordul şefului corpului de armată, zilele de antrenament aferente unei perioade de 3 ani, se pot efectua cumulat, într-o singură perioadă. Rezerviştii antrenaţi sunt afectaţi în unităţi militare sau în cadrul statelor majore.

Rezerviştii unităţilor speciale (de exemplu, comandourile de paraşutişti) au obligaţia de a participa, anual, la un antrenament suplimentar de 7 zile. Rezerviştii care nu obţin după antrenament rezultate minime satisfăcătoare sunt trecuţi în rezerva neantrenată.
Pe bază de voluntariat, rezerviştii antrenaţi pot efectua prestaţii complementare. De asemenea, pentru îndeplinirea unei misiuni specifice pentru care nici un militar activ nu este disponibil, aceştia îşi pot depune candidatura pentru a efectua „o prestaţie voluntară de încadrare” . Durata acesteia este cuprinsă între 2 şi 12 luni şi se efectuează în baza unui angajament complementar. În întreaga carieră de rezervist, durata totală a prestaţiilor voluntare de încadrare este limitată la 48 de luni.

Rezerva specială

Aceasta reuneşte membrii rezervei obligatorii/rezervei voluntare antrenate care semnează un angajament complementar de un an, reînnoibil pe perioade de un an. Membrii rezervei speciale sunt imediat disponibili, putând fi mobilizaţi în termen de maximum 7 zile. 
În fiecare an, rezerviştii speciali participă la un antrenament suplimentar de 7 zile, fără a putea regrupa antrenamentele suplimentare pe mai mulţi ani. Aceştia pot fi convocaţi pentru misiuni cu o durată maximă de 9 luni. Numai membrii rezervei speciale pot participa la operaţiuni militare în străinătate.

Statutul rezerviştilor voluntari
În perioadele de activare, rezerviştii voluntari au calitatea de militari, indiferent de natura activităţii desfăşurate - instrucţie, antrenament sau activitate operaţională.

Remunerarea

Remunerarea rezerviştilor activaţi este identică cu cea a personalului activ: orice rezervist primeşte, pentru fiecare zi de activitate, acelaşi salariu, şi, atunci când este cazul, aceleaşi indemnizaţii (alocaţii pentru prestaţiile efectuate la sfârşit de săptămână, pentru serviciu intens etc.).

Garanţia menţinerii locului de muncă civil

În perioada de activare militară, contractul civil de muncă al rezervistului se suspendă; la calcularea duratei concediului anual, zilele aferente acestei perioade se asimilează zilelor lucrătoare. 
Conform Legii din 3 iulie 1978 privind contractele de muncă, rezerviştii nu pot fi concediaţi. Astfel, pe perioada desfăşurării de activităţi militare, este interzisă concedierea salariaţilor rezervişti, cu condiţia ca cei în cauză să fi încheiat cu angajatorul un contract pe durată nedeterminată, să nu se afle în perioada de probă şi să fi notificat absenţa - datorată activităţii militare - cu cel puţin o lună înaintea începerii acesteia. Perioada de protecţie împotriva concedierii durează până în luna următoare celei în care activităţile militare desfăşurate în rezerva militară au încetat. 
Legea nu exclude totuşi posibilitatea concedierii rezervistului în perioada de protecţie, dacă acesta comite o faptă gravă, care afectează interesele angajatorului şi care nu are legătură cu activităţile militare ale salariatului rezervist. 
Dacă angajatorul concediază un salariat invocând participarea acestuia în rezerva militară, acesta are obligaţia de a-i acorda o indemnizaţie complementară, egală cu valoarea remunerării aferente perioadei de protecţie.
Protecţia socială

Rezerviştii beneficiază de regimul normal de protecţie socială. Sumele primite pentru prestaţiile efectuate în cadrul forţelor armate sunt supuse impozitelor salariale, Ministerul Apărării suportând plata cotizaţiilor patronale.  

Relaţiile dintre armată şi angajatori

Dreptul rezerviştilor de a absenta.  În ce priveşte participarea salariaţilor în rezerva militară, angajatorii nu au nici o obligaţie. Pentru îndeplinirea obligaţiilor militare,  rezerviştii nu beneficiază de concediu suplimentar. În cazul apariţiei de divergenţe  în relaţiile cu angajatorul, rezerviştii se pot adresa structurilor de concertare create în cadrul parteneriatului dintre armată şi angajatori.

Parteneriatul între armată şi angajatori. În vederea creşterii numărului de rezervişti, Ministerul Apărării desfăşoară o serie de acţiuni menite să conducă la  sensibilizarea angajatorilor şi la obţinerea sprijinului acestora. În acest scop, anual, se organizează ziua naţională a rezervei militare, în cadrul căreia se prezintă angajatorilor structura forţelor armate (ca urmare a abandonării recrutării obligatorii) şi necesitatea dezvoltării rezervei militare nou create. 
A fost înfiinţat un comitet de legătură între Ministerul Apărării şi întreprinderi. Aflat sub preşedinţia Statului major al apărării, acesta este format din ofiţeri şi subofiţeri de rezervă din diverse medii profesionale, reprezentând diferite asociaţii de rezervişti. Obiectivele comitetului de legătură: promovarea bunelor relaţii între Ministerul Apărării şi întreprinderi; facilitarea înfiinţării şi funcţionării unei reţele a ofiţerilor de legătură care să asigure coordonarea între angajatori, rezervişti şi unităţi militare; prevenirea apariţiei de dificultăţi între angajatori şi rezervişti; medierea între angajatori şi rezervişti etc.  

Unul din obiectivele principale ale Ministerului Apărării în acest domeniu constă în dezvoltarea parteneriatelor dintre întreprinderi şi armată, prin intermediul convenţiilor încheiate cu organizaţiile profesionale/întreprinderile. Prima convenţie de acest gen s-a încheiat (la 2 iunie 2004) cu Asociaţia profesională a întreprinderilor de pază. Conform convenţiei, întreprinderile din sectorul de pază s-au angajat să favorizeze disponibilitatea salariaţilor rezervişti, să le ofere acestora posibilitatea de a-şi valorifica cunoştinţele dobândite în armată şi să depună toate eforturile necesare pentru reclasificarea ex-militarilor care au obligaţia de a face parte din rezervă. Statul major al apărării s-a angajat să comunice întreprinderilor posturile militare vacante.
3. SPANIA

Reglementare juridică: Legea 17/1999 privind statutul personalului forţelor armatei (Titlul XII – Drepturi şi obligaţii) 
; Legea 39/2007 privind cariera militară

▪ Legea 17/1999 privind statutul personalului forţelor armate – Titlul XII: Drepturi şi obligaţii

Drepturi şi libertăţi 
- Libertatea de exprimare şi de reunire. Militarii au dreptul la liberă exprimare, cu excepţia situaţiilor în care pot aduce atingere siguranţei publice sau în care pot folosi informaţiile militare deţinute. Pentru aceste cazuri, este necesară aprobarea organelor militare competente. 
Militarii au dreptul de a participa la reuniuni care se desfăşoară în locuri publice sau private. Reuniunea dintr-o unitate/instituţie militară se desfăşoară cu aprobarea  organelor militare ierarhic superioare. 
Obligaţia de neutralitate politică nu permite militarilor desfăşurarea de activităţi în cadrul reuniunilor politice/sindicale. Este interzisă participarea militarilor la manifestările politice/sindicale cu caracter revendicativ.  

Militarii angajaţi pe bază de contract pot continua să facă parte din organizaţiile la care au aderat anterior semnării contractului, cu condiţia de a nu desfăşura nici o activitate sindicală/politică.  

- Drepturile politice. Conform legii electorale, militarii nu sunt eligibili. La cerere, aceştia pot candida, cu condiţia plasării, în prealabil, într-o poziţie statutară specială (conform căreia militarii nu beneficiază de drepturile militare şi nu sunt supuşi obligaţiilor militare).

- Asociaţiile profesionale sau de altă natură. Legea organică din 1985 privind libertatea sindicală recunoaşte tuturor salariaţilor, cu excepţia personalului militar, dreptul de a face parte din organizaţiile sindicale. Şi alte norme legale (ordonanţe) interzic personalului forţelor armate „ale căror interese sunt protejate de stat” de a adera la sindicate; se interzice, de asemenea, participarea la orice formă de grevă (directă sau indirectă).
Militarii sunt supuşi interdicţiei de a face parte din asociaţii având scopuri revendicative, dar au dreptul de a adera la asociaţii autorizate cu caracter religios, cultural, sportiv sau social.
- Instanţele de concertare. Conform Legii 17/1999, au fost înfiinţate consiliile consultative naţionale care au ca atribuţie principală examinarea şi avizarea propunerilor şi sugestiilor cadrelor militare referitoare la statutul militarilor. 
Remunerare, incompatibilităţi şi perfecţionare profesională
- Sistemul de remunerare a membrilor forţelor armate, precum şi acordarea compensărilor sunt cele aplicabile funcţionarilor administraţiei de stat, adaptate corespunzător la structura ierarhică a forţelor armate, la specificitatea domeniului militar şi la particularităţile sarcinilor încredinţate militarilor. 

Pe baza propunerii comune a miniştrilor economiei şi finanţelor, al administraţiei publice şi al apărării, Consiliul de Miniştri stabileşte cuantumurile acestora sume, care se aprobă prin decret regal. Recent, prin Decretul regal nr.28/2009 au fost modificate Regulile privind salariile personalului forţelor armate
. 
- Militarii de profesie sunt supuşi incompatibilităţilor prevăzute de lege pentru personalul guvernamental.

- Militarii de profesie au dreptul de a urma cursuri de perfecţionare în universităţi sau alte instituţii militare, stabilite de ministrul apărării în funcţie de structura şi funcţiile existente în cadrul armatei. 
Protecţia socială

Protecţia socială a militarilor de profesie  se asigură conform prevederilor Regimului special de asigurări sociale al forţelor armate.

Petiţii şi sesizări
- Dreptul de petiţionare. În cazurile prevăzute de lege, militarii îşi pot exercita dreptul de petiţionare, în mod individual şi conform procedurilor legale.
- În unităţile/centrele/organizaţiile de care aparţin, militarii de profesie pot depune sesizări referitoare la probleme privind resursele umane sau condiţiile de viaţă de pe nave, din bazele şi cazărmile militare. Sesizările se adresează superiorului militar ierarhic, Comandantului armatei şi, în ultimă instanţă, structurilor de inspecţie ale subsecretarului apărării. În mod individual, militarii de profesie se pot adresa direct Avocatului poporului.
REZERVA MILITARĂ
▪ Legea 39/2007 privind cariera militară
Rezerva militară are trei componente: rezerva temporară, rezerva voluntară şi rezerva obligatorie.

Rezerva temporară
Este formată din foştii militari de profesie, angajaţi în alte domenii şi posturi, care nu au împlinit vârsta de pensionare. Aceştia fac parte din rezerva temporară pe o perioadă cuprinsă între 3 şi 5 ani (corespunzător funcţiei şi gradului militar deţinut), având obligaţia de a participa la perioadele de instrucţie militară organizate.  Membrii rezervei temporare pot fi convocaţi prin hotărâre a Guvernului. 
Rezerva voluntară

În situaţii de criză, când necesităţile apărării naţionale nu pot fi acoperite de personalul militar de profesie, Consiliul de Miniştri poate dispune încorporarea unui număr mai mare de militari, solicitând Congresului Deputaţilor aprobarea pentru convocarea rezerviştilor. Consiliul de Miniştri decide asupra încorporării rezerviştilor respectând principiul contribuţiei graduale şi proporţionale adecvată situaţiei existente. În hotărâre se specifică numărul de trupe, tipurile de rezervişti, durata perioadei de convocare, precum şi cheltuielile necesare. Ministerul Apărării stabileşte modalităţile şi procedurile specifice de încorporare a rezerviştilor. 
Persoanele care doresc să se înroleze în rezerva voluntară (rezerviştii voluntari) trebuie să îndeplinească următoarele condiţii: naţionalitate spaniolă, vârsta cuprinsă între 18 şi 58 de ani (pentru ofiţeri, iar pentru soldaţi şi marinari 55 de ani); să nu fi invocat obiecţia de conştiinţă; să nu aibă cazier judiciar; să nu fie decăzut din drepturile civile; să nu se fi retras din administraţia publică din cauza unei măsuri disciplinare; să nu fie condamnat prin sentinţă definitivă la interzicerea exercitării unei funcţii publice.

Persoanele care îndeplinesc aceste condiţii pot candida pentru locurile de rezervişti care figurează pe lista publicată de Ministerul Apărării (unde se menţionează natura postului, gradul, locul de afectare, durata angajamentului, precum şi durata formării de bază). Fiecare post se atribuie candidatului care a trecut probele şi care a obţinut cel mai mare număr de puncte (acestea se acordă în funcţie de experienţa militară şi profesională, de titlurile universitare deţinute, de dorinţa eventuală de a participa la misiuni în străinătate).
- Formarea rezerviştilor voluntari. Candidaţii selectaţi participă, pe o anumită perioadă, la activităţi de formare militară de bază, după care, în funcţie de necesităţi, sunt trimişi să urmeze cursuri de formare specială în cadrul anumitor unităţi.  

Pe durata formării militare, candidaţii la postul de rezervişti au statutul studenţilor academiilor pentru trupe de militari de profesie sau marinari, beneficiind de compensările financiare prevăzute de lege. 

Rezerviştii voluntari pot fi convocaţi să participe la programul anual de formare continuă aprobat de subsecretarul de stat al apărării. Programele includ exerciţii de instrucţie şi antrenament, ateliere de lucru, seminare sau practici profesionale militare.

- Semnarea angajamentului de rezervist voluntar. Rezerviştii voluntari semnează un angajament iniţial de 3 ani, în care îşi exprimă acordul de a fi încorporat în situaţiile de criză definite de lege şi de a participa la activităţile prevăzute în planurile anuale de formare continuă. Ulterior, pot semna noi angajamente, pentru perioade de 3 ani, cu condiţia de a nu depăşi vârsta de 61 de ani (ofiţerii şi subofiţerii) şi 58 de ani (soldaţii şi marinarii). 
În cazul convocărilor în armată pentru situaţie de criză, angajamentul iniţial poate fi şi de 1 an.  
De asemenea, rezerviştii voluntari îşi pot exprima acordul de a se alătura forţelor armate pentru a participa la misiuni în străinătate şi la activităţi comune cu instituţiile statului dedicate asigurării  bunăstării şi siguranţei cetăţenilor. 
Angajamentul poate înceta în condiţiile stabilite pentru personalul militar angajat temporar. 
- Încadrarea rezerviştilor voluntari. Iniţial, rezerviştii voluntari sunt încadraţi în posturile de sublocotenenţi, sergenţi şi soldaţi conform categoriei pentru care au optat. Promovarea în grade superioare se face conform regulamentelor (care  prevăd cerinţele, condiţiile, atribuţiile şi procedurile necesare; o importanţă deosebită o are condiţia referitoare la perioadele minime de serviciu militar activ).
- Drepturile rezerviştilor voluntari. Rezerviştii militari pot purta uniforma militară, cu însemnul specific de rezervist voluntar, la evenimentele militare şi sociale la care participă; primesc legitimaţie de rezervist voluntar; la data încetării angajamentului, li se acordă titlul ofiţer rezervist/rezervist onorific; pentru funcţionarii guvernamentali cu statut de rezervişti voluntari, perioadele petrecute în cadrul rezervei militare voluntare sunt considerate ca merite cu pondere deosebită în evoluţia profesională.  
- Activarea rezerviştilor voluntari are loc în perioadele de formare continuă organizate de unităţile, centrele şi agenţiile Ministerului Apărării, precum şi prin prezentarea, în situaţii de criză, la unităţile, centrele şi agenţiile Ministerului Apărării.
- Statutul rezerviştilor voluntari. Rezerviştii voluntari care s-au alăturat forţelor armate au obligaţia de a respecta legislaţia şi disciplina militară.  Statutul acestora, inclusiv remunerarea, se stabilesc prin acte normative. Pentru perioadele de participare la formarea militară continuă, compensările financiare se stabilesc prin acte normative specifice. Pentru perioadele active, rezerviştii primesc o remuneraţie (soldă şi sume complementare) identică cu cea a militarilor de carieră având acelaşi grad. Pentru perioadele de formare, anterioare semnării angajamentului, statul le alocă o indemnizaţie zilnică, al cărei cuantum se fixează prin raportare la suma/zi aferentă salariului minim interprofesional. Valoarea indemnizaţiei depinde de gradul militar deţinut (ofiţer, subofiţer sau militar). 
- Drepturile de muncă şi de asigurare socială ale rezerviştilor voluntari angajaţi.
Perioadele de formare militară (de bază şi specifică), precum şi perioadele de formare militară continuă sunt considerate ca şi perioade de concediu plătit, de comun acord cu compania/întreprinderea angajatoare. 
Perioadele de activare în situaţii de criză, în unităţi, centre şi agenţii ale Ministerului Apărării, sunt considerate, de comun acord cu angajatorul, ca perioade de suspendare a contractului de angajare, fiind luate însă în calculul vechimii în muncă.

În perioadele de formare militară (de bază şi specifică), precum şi de formare continuă, pentru rezerviştii care fac parte din sistemul de asigurări sociale, Ministerul Apărării suportă contribuţiile care reveneau în sarcina angajatorilor. Rezerviştii voluntari care nu fac parte dintr-un sistem de asigurare socială, sunt incluşi într-un sistem special de asigurări sociale al forţelor armate. Dacă în momentul încorporării pentru formare militară, rezerviştii voluntari beneficiază de un ajutor social/ajutor de şomaj, acesta continuă să li se acorde (cu excepţia cazurilor de suspendare prevăzute de lege). 
În perioadele de activare în unităţi, centre şi agenţii ale Ministerului Apărării, rezerviştii voluntari sunt incluşi în regimul special de asigurări al forţelor armate aplicabil militarilor de profesie angajaţi temporar. În perioadele de activare, contribuţia pentru şomaj se suportă de rezerviştii voluntari şi de Ministerul Apărării. 
La încheierea perioadei de formare militară (de bază şi specifică) şi a perioadei de activare, rezerviştii voluntari care se află în incapacitate temporară de muncă datorată unui accident/boală rezultată din serviciul militar prestat, acesta poate rămâne în cadrul forţelor armate, în condiţiile stabilite de lege.

- Colaborarea cu administraţia publică şi companiile din sectorul privat. Atât Guvernul cât şi Ministerul Apărării se preocupă de promovarea parteneriatelor cu administraţia publică şi companiile din sectorul privat, pentru facilitarea formării şi dezvoltării sistemului rezervei militare.  
Rezerva obligatorie
Rezerva obligatorie este formată din toţi cetăţenii spanioli cu vârsta cuprinsă între 19 şi 25 de ani, pe care Guvernul îi poate înrola în forţele armate, dacă circumstanţele o cer şi dacă recursul la rezerviştii voluntari este considerat ca fiind insuficient pentru asigurarea apărării naţionale. 
Notificarea de convocare în rezerva obligatorie se face prin în trimiterea unei fişe care conţine datele de identificare ale persoanei în cauză, însoţită de un chestionar. Acesta conţine întrebări referitoare la starea fizică şi de sănătate, la preferinţa de încorporare (în forţele terestre, navale sau aeriene), precum şi la eventuala existenţă a obiecţiei de conştiinţă. 
Persoanele care fac parte din rezerva obligatorie pot face o declaraţie de obiecţie de conştiinţă, prin care refuză prestarea de servicii militare în cadrul forţelor armate şi al altor organizaţii de interes general, care implică folosirea armelor. Declaraţia este personală şi nu presupune o procedură specială de admitere. Aceste persoane pot fi afectate în organizaţii de interes general ale căror activităţi nu implică folosirea armelor. 
Activarea persoanelor în rezerva obligatorie se realizează pe baza examenelor medicale, a testelor psihologice şi a examinării aptitudinilor fizice, necesare stabilirii domeniului de afectare în cadrul forţelor armate sau al organizaţiilor de interes general.

4. GERMANIA
Reglementare juridică: Legea privind statutul militarilor

Drepturi şi obligaţii

Legea privind statutul militarilor conferă militarilor drepturile fundamentale garantate tuturor cetăţenilor, impunând totuşi anumite restricţii, îndeosebi în ce priveşte exercitarea drepturilor politice.  
Toţi militarii beneficiază de libertatea de exprimare şi de reunire. Exercitarea acestor drepturi în timpul orelor de serviciu şi în incinta unităţilor militare este supusă anumitor limite. Astfel, în orele de serviciu, libertatea de expresie este îngrădită de obligaţia de neutralitate, indispensabilă militarilor, chiar dacă statutul le conferă dreptul de a-şi exprima opiniile în cadrul conversaţiilor personale cu colegii. În afara programului şi în unităţile militare, libertatea de exprimare este limitată de regulile de „camaraderie”, care implică recunoaştere reciprocă, luarea în consideraţie şi respectarea opiniei celorlalţi. Militarii au obligaţia de a nu aduce atingere coeziunii forţelor armate. 
Comportamentul în timpul şi în afara serviciului nu trebuie să afecteze imaginea armatei, respectul şi încrederea acordată acesteia.  Ţinuta militarilor care participă la manifestaţii politice trebuie să fie o ţinută civilă.

Statutul prevede obligaţia păstrării confidenţialităţii asupra informaţiilor militare pe care le deţin, obligaţie care nu permite militarilor să depună mărturie în faţa instanţelor judecătoreşti fără aprobarea organului militar ierarhic superior.

Este interzisă desfăşurarea oricărei activităţi politice în timpul orelor de serviciu. Militarii nu au dreptul de a exercita o influenţă politică asupra subordonaţilor şi de a face propagandă în favoarea unui partid politic, prin discursuri sau prin distribuirea de materiale de propagandă.
Orice militar are dreptul de a candida la alegerile politice, după informarea prealabilă a organelor ierarhic superioare. Pentru campania electorală, acesta poate cere un concediu fără plată de două luni; în această perioadă, beneficiază, în continuare, de statutul de militar, beneficiind, însă, dreptul la libera exprimare a  opiniilor politice. Pe toată durata exercitării mandatului (în cazul în care este ales), militarul este plasat într-o poziţie statutară specială (nu beneficiază de dreptul la promovare, dar îşi păstrează toate drepturile legate de pensionare). La expirarea mandatului, acesta poate fi reintegrat în armată.

Legea fundamentală garantează  tuturor cetăţenilor, indiferent de profesiune, dreptul de a fonda asociaţii având ca scop îmbunătăţirea condiţiilor de muncă. Marea majoritate a militarilor germani sunt membri ai Asociaţiei „Deutsche Bundeswehrverband”. Înfiinţată în 1956, asociaţia reuneşte cca 65% din militarii activi (pentru ofiţeri procentul este de 90%). Asociaţia are un statut diferit faţă de statutul unei organizaţii sindicale, întrucât aceasta reprezintă nu numai interesele membrilor, ci şi interesele Ministerului Apărării; însuşi ministrul apărării face parte din această asociaţie.
Militarii nu au dreptul la grevă.

În timpul exercitării serviciului militar şi chiar după retragerea din serviciul militar, se interzice acceptarea de cadouri, recompense sau alte beneficii. 

Remunerare şi compensaţii financiare

Drepturile financiare ale militarilor (solda, indemnizaţii suplimentare, indemnizaţii de călătorie şi relocare etc.) se stabilesc prin legi speciale. 

Instanţe de concertare

- Instanţe locale de concertare

Legea din 15 aprilie 1997 privind reprezentarea militarilor prevede alegerea unor „persoane de încredere”, abilitate să asigure colaborarea între superiori şi subordonaţi, precum şi menţinerea relaţiilor de camaraderie între militari.

În cadrul fiecărei unităţi de bază se aleg o persoană de încredere şi doi supleanţi. Legea conferă persoanelor de încredere dreptul la informare (în ce priveşte probleme de disciplină, detaşare, schimbare a statutului profesional, încheiere anticipată a contractelor, depăşire a limitei de vârstă, concedii, exercitarea unei activităţi secundare), dreptul de a face propuneri (în ce priveşte promovarea, concediile, misiunile excepţionale, formarea profesională) şi dreptul ce codecizie (în ce priveşte prevenirea accidentelor de muncă, alegerea specialiştilor în medicina muncii, stabilirea echipelor de supraveghere, productivitatea, măsurile excepţionale de formare continuă).

- Instanţe intermediare de concertare

Persoanele de încredere din cadrul unui batalion se constituie într-o adunare, care exercită faţă de comandant aceleaşi competenţe pe care le exercită persoanele de încredere dintr-o unitate de bază faţă de superiorul ierarhic.

Adunarea alege un delegat şi doi supleanţi. Delegatul conduce activitatea adunării şi o reprezintă în discuţiile cu comandamentul. Adunarea persoanelor de încredere se reuneşte cel puţin o dată pe trimestru.

- Instanţa naţională de concertare

La nivelul Ministerului Apărării, se constituie Comisia persoanelor de încredere, alcătuită din 35 de delegaţi, aleşi prin vot direct şi secret pentru o perioadă de 4 ani de către ansamblul persoanelor de încredere.

Comisia naţională a persoanelor de încredere este organism consultativ pentru proiectele normative din domeniul militar referitoare la gestiunea personalului, la măsuri sociale şi la organizare. În funcţie de subiectele abordate, comisia are dreptul de informare, de a face propuneri sau de codecizie.

REZERVA MILITARA

Rezerva militară voluntară este formată din cetăţeni de naţionalitate germană, care au făcut parte din forţele armate. Foştii soldaţi pot fi membri ai rezervei voluntare în calitate de subofiţeri (până la vârsta maximă de 45 de ani) şi ofiţeri/ofiţeri superiori (până la vârsta maximă de 60 de ani).

Categorii de rezervă militară voluntară:

- Rezerva regulată (Reinforcement Reserve). Rezerviştii sunt desemnaţi în posturi structurale aferente personalului activ. Din rezerva regulată pot face parte şi specialişti. 
În general, perioada activă nu depăşeşte 90 de zile pe an. Excepţia o constituie participarea la misiunile de menţinere a păcii în străinătate, când durata misiunilor (inclusiv perioada de antrenament anterioară începerii misiunii) este de maximum 7 luni pe an.
În perioadele active petrecute în cadrul unităţilor militare, rezerviştii beneficiază de drepturile prevăzute de lege.  

- Rezerva temporară (Manpower Reserve). Voluntarii sunt desemnaţi în posturi nestructurale şi îndeplinesc, temporar, diverse sarcini în cadrul unităţilor militare. 

În general, perioada activă nu depăşeşte 90 de zile pe an. Excepţia o constituie participarea la misiunile de menţinere a păcii în străinătate, când durata misiunilor (inclusiv perioada de antrenament anterioară începerii misiunii) este de cel mult 7 luni pe an.

Ca şi rezerviştii care fac parte din rezerva regulată, aceştia beneficiază de drepturile prevăzute de lege.

- Rezerva generală (rezerva pasivă). Constă din rezervişti nedesemnaţi şi non-activi pe timp de pace, care pot fi convocaţi pentru completarea efectivului forţelor armate în situaţie de criză sau în caz de război.

Rezerviştii pasivi nu sunt afectaţi la o unitate militară sau într-un anumit post din cadrul forţelor armate. Conform legii, aparţin rezervei generale foştii militari din forţele armate care nu fac parte din celelalte două categorii de rezervă militară. 

Beneficii acordate rezerviştilor
- Remunerare. Membrii rezervei regulate şi ai rezervei temporare au dreptul la o alocaţie suplimentară zilnică, dacă desfăşoară prestaţii militare cel puţin 24 de zile fără întrerupere într-un an calendaristic. De asemenea, în această perioadă, hrana, îmbrăcămintea şi cazarea sunt gratuite.

Membrii rezervei regulate şi ai rezervei temporare pot solicita angajarea pentru efectuarea de prestaţii militare pe o durată de cel puţin 72 de zile, repartizate pe parcursul a maximum 3 ani (minimum 24 de zile pe an). Pentru acest angajament de 24 de zile anual, primesc un bonus de stimulare. Fiecare zi suplimentară se compensează conform paragrafului anterior.

Foştii militari de profesie care sunt pensionaţi pot face parte din rezerva regulată sau din rezerva temporară până la împlinirea vârstei de 65 de ani. Pentru aceasta, primesc, suplimentar faţă de pensie - care reprezintă 75% din ultimul salariu -,  restul de 25% (ajungându-se astfel la nivelul ultimului salariu avut anterior pensionării).

- Pe perioada desfăşurării de activităţi militare, rezerviştii au dreptul la asistenţă medicală gratuită (inclusiv spitalizare).

- Conform „Legii privind păstrarea locului de muncă” orice rezervist activat îşi menţine postul civil, angajatorul continuând să îi plătească salariul. Guvernul rambursează angajatorului sumele aferente, pe baza prezentării documentaţiei legale necesare.    
5. SUEDIA

 Reglementare juridică: Legea privind apărarea

În Suedia, politica de apărare are la bază conceptul de apărare totală: toţi locuitorii au obligaţia de a participa la apărarea naţională în caz de urgenţă sau de război. Serviciul de apărare totală este format din serviciul militar, serviciul de apărare civilă şi serviciul general. 
Înrolarea se face numai pentru serviciul militar şi serviciul de apărare civilă. Serviciul general nu implică nici o formă de antrenament, ci numai convocarea în timp de război sau în cazuri de urgenţă. Înrolarea în serviciul militar se aplică bărbaţilor cu vârsta cuprinsă între de 19 şi 47de ani, precum şi, pe bază de voluntariat, femeilor. 

Din serviciul general fac parte toţi cetăţenii suedezi (bărbaţi şi femei), inclusiv străinii cu reşedinţa în Suedia, cu vârsta cuprinsă între 16 şi 70 de ani.
Serviciul militar şi serviciul de apărare civilă
- Pregătirea militară (de bază şi periodică). 

Pregătirea de bază are drept scop pregătirea militarilor pentru situaţii de război. În cadrul serviciului militar, durata maximă a pregătirii de bază este de 615 zile, iar în cadrul serviciului de apărare civilă de 320 de zile; această durată se stabileşte pentru fiecare post sau tip de post. Cu excepţia anumitor posturi (pentru care pregătirea se efectuează în etape separate), pregătirea de bază se efectuează consecutiv.
Pregătirea periodică are drept scop menţinerea şi dezvoltarea abilităţilor şi aptitudinilor militare. Durata pregătirii periodice depinde de tipul de alocare în situaţie de război aferent fiecărui membru al serviciului de apărare totală.

Pregătirea periodică, obligatorie pentru persoanele integrate în serviciul de apărare totală, are o durată de maximum 240 de zile (repartizate pe parcursul mai multor ani). Anual, pregătirea periodică se efectuează în cel mult două etape, fără a se depăşi un maximum de 34 de zile.  

Perioadele cumulate de pregătire de bază şi periodică nu pot depăşi 700 de zile.

Persoanele care îndeplinesc sarcini militare şi civile au obligaţia de a accepta anumite limitări ale drepturilor personale (îndeosebi în ce priveşte libertatea de mişcare pe teritoriul ţării şi în străinătate). 
Acestea au obligaţia de a efectua testele medicale şi psihologice prevăzute pentru evaluarea aptitudinilor fizice şi psihice. 
Convocarea. Ordinele de convocare se emit de către Administraţia Serviciului Naţional. Pentru motive întemeiate (studii sau incapacitate temporară fizică sau psihică), la cererea persoanei în cauză, perioada de pregătire poate fi amânată cu un an.  
Pentru parlamentari, pentru membrii Cabinetului, precum şi pentru funcţionarii internaţionali, convocarea se amână pe toată perioada exercitării mandatului. 

Serviciul general

Pentru activităţi care prezintă o importanţă deosebită pentru Serviciul de apărare totală, Guvernul poate hotărî activarea persoanelor care fac parte din Serviciul general. Activarea se poate face pentru o anumită zonă teritorială a ţării sau pentru o activitate specifică. 
Persoanelor care fac parte din Serviciul general li se pot încredinţa următoarele sarcini: să rămână în funcţia în care sunt angajaţi şi să îndeplinească o anumită misiune; să participe la misiuni militare pe baza acordului de serviciu voluntar în cadrul Organizaţiei de Apărare Totală; să execute o sarcină încredinţată de Guvern/ autoritatea desemnată de Guvern. Guvernul stabileşte atât angajatorii cât şi angajaţii care urmează să îndeplinească obligaţiile impuse de serviciul general. 
Obligaţii generale

Persoanele care fac parte din Serviciul de apărare totală au următoarele obligaţii generale:

- să se asigure că pot fi contactaţi în orice moment de către Administraţia Serviciului Naţional;

- să confirme, la cerere, primirea notificărilor/convocărilor privind efectuarea de investigaţii medicale şi prestarea de servicii militare, precum şi a deciziilor de afectare în situaţie de război;
- să primească, să îngrijească şi, la cerere, să returneze documentele şi echipamentele militare încredinţate.
Beneficii

Persoanele care îndeplinesc serviciul militar/de apărare civilă au dreptul la: indemnizaţie de călătorie; hrană gratuită; cazare gratuită; îngrijire şi tratament medical gratuite; asigurare colectivă de viaţă; contribuţie la cheltuieli de înmormântare.
De asemenea, persoanele care îndeplinesc servicii militare, civile sau generale au dreptul la: echipament militar gratuit; indemnizaţie zilnică; indemnizaţie de serviciu după anumite perioade ale pregătirii de bază; indemnizaţie pentru întreţinerea familiei; servicii gratuite de stomatologie;  indemnizaţie specifică şi o compensaţie specială pentru activităţi desfăşurate într-un anumit post în cadrul pregătirii în timp de pace sau pentru activităţi desfăşurate în timp de război.

Asigurarea menţinerii locului de muncă
Pe perioada desfăşurării de activităţi militare, persoanele angajate nu pot fi concediate.
Angajatul convocat pentru îndeplinirea serviciului militar/de apărare civilă sau a serviciului general are obligaţia de a informa imediat angajatorul asupra datei de începere a serviciului şi a duratei acestuia.  

Angajatul care doreşte să revină la locul de muncă după îndeplinirea serviciului militar/de apărare civilă are obligaţia de informa angajatorul, anterior datei de începere a serviciului militar, asupra dorinţei de revenire la locul de muncă şi a datei de revenire. 
Veniturile angajatului nu pot fi afectate (micşorate) de întreruperea activităţii profesionale în vederea îndeplinirii obligaţiilor militare. 
Dacă în această perioadă angajatul primeşte din partea angajatorului o notificare de concediere, la cererea angajatului, măsura se anulează. Orice litigiu privind validitatea notificării de concediere, se soluţionează conform prevederilor legale în materie (Legea 80/1982 privind asigurarea locului de muncă).

Angajatorul care încalcă prevederile Legii privind apărarea referitoare la statutul angajatului plăteşte angajatului nu numai salariul şi beneficiile la care acesta are dreptul, dar şi o compensare pentru pagubele produse. 

Sancţiuni

Persoanele convocate care, în mod intenţionat sau din neglijenţă, nu se prezintă pentru înrolare sau pentru efectuarea de investigaţii medicale, se sancţionează cu amendă.
Persoanele care încalcă în mod intenţionat obligaţiile de raportare asupra activităţilor militare, civile sau generale pe care le desfăşoară, care refuză să îndeplinească sau nu îndeplinesc ordinele date de superiori sau care, în orice alt mod, nu îşi îndeplinesc sarcinile încredinţate, se pedepsesc, dacă fapta are consecinţe grave asupra pregătirii militare sau a serviciului general, cu amendă sau cu închisoare de până la un an. Dacă faptele se comit într-o perioadă de pregătire intensă, sancţiunea este închisoarea între 6 luni şi 4 ani. 
6. MAREA BRITANIE
Reglementări juridice: Legea din 2006 privind forţele armate
, Legea din 1996 privind forţele de rezervă
, Decretul privind durata serviciului militar
, Decretul privind indemnizaţiile militare

Drepturi civile şi politice 

Reglementate prin decret regal, drepturile politice ale personalului militar impun o neutralitate politică maximă. 
Libertatea de exprimare şi de asociere: militarii îşi pot exprima public o opinie/punct de vedere, cu autorizarea prealabilă a autorităţii militare competente.

Fără a aduce atingere serviciului militar, membrii forţelor armate pot asista, în exteriorul incintelor militare şi în afara orelor de serviciu, la reuniuni organizate de sindicate civile sau de asociaţii profesionale. 

Militarilor le este interzisă desfăşurarea de activităţi politice (organizare de reuniuni, discursuri sau difuzare de manifeste), sprijinirea organizării acestora (acţiuni de propagandă în favoarea unei reuniuni/manifestări/activităţi politice), precum şi implicarea activă într-un partid, organizaţie sau mişcare politică.

Militarii pot candida la alegerile legislative, cu condiţia de a demisiona din armată (fără posibilitatea reintegrării ulterioare). Ministrul apărării poate aproba  participarea unui militar activ la alegerile locale, cu condiţia ca acesta să nu facă uz de calitatea de militar şi, în cazul alegerii, să-şi păstreze neutralitatea politică.  

Asociaţiile sindicale şi profesionale

Nu există un sindicat militar. 
Totuşi, membrii forţelor armate pot adera la sindicate civile/asociaţii profesionale pentru a participa la activităţi de perfecţionare a pregătirii militare. Nu au însă dreptul de a participa la activităţile sociale sau politice organizate de acestea. 

Militarii nu au dreptul la grevă.

Înrolarea 

Vârsta minimă/maximă de recrutare este de 16 ani, respectiv 33 de ani. Nu pot participa la operaţiuni militare armate soldaţii care nu au împlinit vârsta de 18 ani. Durata medie a unui angajament în cadrul armatei regulate este de 22 de ani. Soldaţii pot părăsi forţele armate după minimum 4 ani de la înrolare. 

Conform Legii din 2006 privind forţele armate (în vigoare din 2008) principalele competenţe de reglementare în domeniul recrutării revin Consiliului de Apărare din cadrul Ministerului Apărării. În acest sens, Decretul Consiliului Apărării nr.3382 din 2007 prevede dreptul oricărei persoane de a se înrola în armata regulată pe bază de angajament. 

Tipuri de angajamente de înrolare:
- Angajament de înrolare pe termen scurt. Durata angajamentului este cuprinsă între 6 luni şi 12 ani. Cu aprobarea autorităţii militare competente, militarul angajat pe termen scurt poate trece în categoria militarilor angajaţi pe termen variabil.

- Angajament de înrolare pe termen variabil. Durata minimă a acestui angajament este de 12 ani. Pentru anumite corpuri militare, termenul de angajare este cuprins între 24 şi 30 de ani.

După 3 ani de la angajare, militarul înrolat pe baza unui angajament pe termen variabil cu o durată de 12 ani poate fi selectat pentru continuarea activităţii în armata regulată pe o perioadă adiţională: de 12 ani de la data expirării termenului iniţial sau până la data împlinirii vârstei de 55 de ani, dacă această dată este anterioară expirării perioadei adiţionale. Selectarea pentru continuarea serviciului în armata regulată este notificată persoanei în cauză, care îşi poate exprima opţiunea anterior expirării unei perioade de 10 ani.  

După 6 ani de la angajare, militarul înrolat pe baza unui angajament pe termen variabil cu o durată de 24 de ani, poate fi selectat pentru continuarea activităţii în armata regulată, pe o perioadă adiţională: de 6 ani de la data expirării termenului iniţial sau până la data împlinirii vârstei de 55 de ani, dacă această dată este anterioară expirării perioadei adiţionale. Selectarea pentru continuarea serviciului în armata regulată este notificată persoanei în cauză, care îşi poate exprima opţiunea anterior expirării unei perioade de 22 de ani.

În mod excepţional, militarul înrolat pe baza angajamentului pe termen variabil îşi poate desfăşura activitatea în armata regulată până la împlinirea vârstei de 65 de ani. 

- Angajament local de înrolare. Orice persoană care a împlinit vârsta de 18 ani se poate înrola în serviciul local (serviciu cu program normal în armata regulată). Anterior înrolării, persoana în cauză are obligaţia de a notifica ofiţerului de recrutare zona teritorială în care doreşte să efectueze serviciul local. Militarul înrolat poate desfăşura activităţi militare în afara acestei zone pe bază de voluntariat sau numai pentru o perioadă de 30 de zile/an, în caz de necesitate.
Durata serviciului militar local este de 3 ani. La cerere, autoritatea militară competentă poate aproba prelungirea acestei perioadei cu 3 ani sau până la împlinirea vârstei de 55 de ani (dacă această dată este anterioară expirării perioadei adiţionale de 3 ani).
Dreptul de transfer în cadrul rezervei militare

După 4 ani de la înrolarea în armata regulată pe baza unui angajament pe termen scurt sau pe termen variabil, orice militar are dreptul de a solicita transferul în cadrul rezervei militare. Solicitarea de trecere în rezervă se adresează ofiţerului comandant cu cel puţin 12 luni înainte de data transferului. Militarul transferat va face parte din rezerva militară pe o perioadă de 6 ani sau până la data expirării termenului prevăzut în angajamentul de înrolare. 

Militarii transferaţi în rezervă pot reveni oricând în serviciul forţelor armate regulate.
Indemnizaţiile militare
Decretul privind indemnizaţiile de serviciu (TRI Service Regulations for allowances) reglementează condiţiile de alocare a diferitelor tipuri de indemnizaţii: de locuinţă, de subzistenţă, de călătorie, pentru separarea de familie, pentru locaţie şi relocaţie, pentru îmbrăcăminte, pentru educaţie, de compensare şi rambursare.
Pensionarea
Condiţiile de pensionare sunt prevăzute în Schema din 2005 privind pensionarea membrilor forţelor armate. Sistemul de pensionare prevăzut permite: cunoaşterea, încă de la angajare, a cuantumului pensiei (valoarea pensiei nefiind afectată de eventuale fluctuaţii ale economiei); calcularea pensiei în funcţie de cele mai bine plătite 365 zile din ultimii 3 ani de serviciu, cu luarea în considerare a tuturor anilor de vechime în cadrul forţelor armate (maximum 40); calcularea vechimii în muncă începând de la data semnării angajamentului (indiferent de vârstă); acordarea unei pensii de urmaş (pentru văduve) egală cu 62,5% din pensia cuvenită soţului decedat; alocarea, în cazul decesului unui militar, a unei sume echivalente cu valoarea a 4 salarii. De asemenea, această reglementare conţine prevederi referitoare la pensionarea anticipată. Astfel, militarii cu 18 ani vechime în cadrul forţelor armate sau care au împlinit vârsta de 40 de ani se pot pensiona, beneficiind de o pensie reprezentând un anumit procent din pensia acordată pentru limită de vârstă; militarul pensionat anticipat va primi această pensie până la împlinirea vârstei de 65 de ani, când va primi pensia normală pentru vechime în muncă. De asemenea, militarii care se pensionează beneficiază de două sume forfetare: una la retragerea din activitate şi una la împlinirea vârstei de 65 de ani.  
REZERVA MILITARĂ

După trecerea la armata profesionistă (între anii 1958 şi 1962), rezerva joacă un rol important în cadrul forţelor armate. În principal, rezerva militară este alcătuită din rezerva regulată (foştii militari de profesie) şi rezerva voluntară.

Prin Legea din 1996 privind forţele de rezervă, au fost înfiinţate noi categorii de rezervă, unele dintre acestea permiţând celor interesaţi să desfăşoare activităţi militare conform unui program normal, pe o perioadă de mai multe luni.

Forţele de rezervă cuprind:

· Forţele de rezervă navale şi ale marinei (rezerva flotei regale, rezerva navală regală şi rezerva marinei regale)

· Forţele de rezervă terestre  (rezerva armatei şi rezerva armatei teritoriale)

· Forţele de rezervă aeriene (rezerva forţelor aeriene şi rezerva forţelor regale aeriene auxiliare)

Rezerva flotei regale, rezerva armatei şi rezerva forţelor aeriene constituie Rezerva regulată; aceasta este formată din bărbaţi şi femei care au făcut parte din forţele armate regulate şi care au obligaţia de a răspunde convocării de reactivare (în calitate de rezervişti).

Rezerva navală regală, rezerva armatei teritoriale şi rezerva forţelor regale aeriene auxiliare constituie Rezerva voluntară; aceasta este alcătuită din voluntari (bărbaţi şi femei) care se angajează să răspundă convocărilor militare. 

În documentul privind starea apărării strategice (publicat în 1998 şi completat în 2002) s-a subliniat rolul important al rezervei militare în cadrul apărării globale şi s-a propus îmbunătăţirea modului de recrutare a rezerviştilor, îndeosebi prin eficientizarea dialogului cu angajatorii. Ministerul Apărării a lansat, în octombrie 2002, campania SaBRE.

Competenţa de a mobiliza rezerva militară revine:

- Reginei, în cazul apariţiei unui pericol naţional iminent, în situaţii de urgenţă extremă sau în cazul unui atac real/potenţial asupra Regatului;

- Ministrului apărării, care semnează ordinul de mobilizare în cazul în care constată (consideră) că: 

▪ se fac pregătiri de război; în aceste circumstanţe, durata mobilizării este de trei ani, iar în situaţii excepţionale, 5 ani; 

▪ este necesară sau de dorit utilizarea forţelor armate în operaţiuni în afara teritoriului naţional, în vederea protejării vieţii şi proprietăţii; durata mobilizării este de 12 luni, iar în situaţii excepţionale, 2 ani;

▪  angajarea forţelor armate este necesară, pentru salvarea de vieţi omeneşti, în caz de catastrofe produse în orice loc de pe glob; durata mobilizării este de 9 luni. 

În textul următor se analizează numai rezerva armatei terestre.

Organizarea rezervei militare

În cadrul armatei terestre, managementul rezervei militare se asigură de două structuri specializate:

- Divizia pentru încadrarea rezerviştilor şi managementul carierei. Rolul acestui organism este de a coordona managementul personalului de rezervă pentru armata terestră şi de a centraliza datele de identificare ale persoanelor mobilizabile, în vederea notificării acestora în caz de necesitate.

- Centrul de formare şi mobilizare a rezervei militare, având ca atribuţii pregătirea administrativă a rezervei militare, organizarea antrenamentelor individuale şi asigurarea condiţiilor corespunzătoare pentru desfăşurarea activităţilor de către rezerviştii militari.  

Rezerva regulată

Este formată din foşti militari de profesie, obligaţi prin statut să răspundă convocărilor şi să efectueze antrenamente periodice, în funcţie de vechimea în serviciul militar şi de vârstă. Componentele rezervei regulate: rezerva regulată stricto sensu, rezerva pe termen lung (LTR) şi rezerva formată din pensionari. În prima etapă, foştii militari sunt alocaţi rezervei militare stricto sensu. Odată cu trecerea anilor, aceştia trec în rezerva pe termen lung, apoi în rezerva pensionarilor.

Rezerva regulată stricto sensu este formată din:
- foşti militari de profesie, trecuţi în rezervă la sfârşitul carierei; pe o perioadă de 6 ani, aceştia au obligaţia de a răspunde convocărilor şi de a efectua antrenamente; 

- foşti militari de profesie, care la expirarea celor 6 ani optează să rămână în rezerva regulată.

Antrenamentul anual al membrilor rezervei regulate se efectuează pe parcursul uneia sau mai multor perioade, cu o durată ce nu poate depăşi 16 zile consecutiv; în caz de nevoie, rezerviştii pot executa şi alte obligaţii militare. 

Rezerva pe termen lung (LTR)

La expirarea termenului de 6 ani în rezerva regulată stricto sensu, foştii militari sunt trecuţi în rezerva pe termen lung, până la împlinirea vârstei de 55 de ani (sau până când durata totală în rezerva regulată şi apoi în LTR este de 18 ani).  Membrii rezervei pe termen lung nu sunt supuşi nici unei obligaţii de antrenament.

Rezerva pensionarilor

Pensionarii militari au obligaţia de a răspunde convocărilor până la vârsta de 60 de ani. Nici membrii rezervei pensionarilor nu au obligaţia de a efectua antrenamente.

Rezerva voluntară

Este formată din „forţele voluntare de rezervă” (VRF – rezerva clasică), rezerva forţelor armate cu program normal, rezerva forţelor armate pe bază de angajamente suplimentare, rezerva forţelor cu grad înalt de disponibilitate şi rezerva sponsorizată. În anul 2002, s-a înfiinţat o rezervă suplimentară – forţele de reacţie ale contingentului civil. 

Rezerva voluntară clasică (VRF)

Este constituită din voluntari civili, care intră în rezerva voluntară pe baza unui angajament cu o durată de 5 ani. Misiunea acestora constă în sprijinirea forţelor armate regulate. Aceşti au obligaţia de a efectua antrenamente o seară pe săptămână şi 30 de zile în timpul anului; antrenamentele de 30 de zile se efectuează în mai multe week-enduri şi timp de 15 zile consecutiv în tabere anuale. 

Rezerva cu program normal (FTRS)

Membrii FTRS angajaţi cu program normal – pe baza mai multor tipuri de angajament - ocupă posturi ale militarilor profesionişti, temporar vacante. Aceştia sunt chemaţi să îndeplinească misiuni în întreaga lume. În principiu, durata angajamentului iniţial este de maximum 12 luni, cu posibilitatea prelungirii, în mod excepţional, până la 42 de luni. Pentru membrii acestei rezerve, limita de vârstă este 50 de ani pentru ofiţeri şi 40 de ani pentru persoane cu grade militare inferioare.

Membrii FTRS „cu angajament limitat” îşi îndeplinesc misiunea într-un singur loc, în cadrul unei unităţi militare sau al unui cartier general şi, dacă este cazul, în străinătate. În principiu, durata angajamentului iniţial este de cel mult 42 de luni, dar, cu titlu excepţional, aceasta poate fi prelungită.

Membrii FTRS „cu angajament la domiciliu” ocupă posturi situate într-un loc unic, numai pe teritoriul naţional. Membrii FTRS cu angajament la domiciliu se subdivid în două grupe:

- din prima grupă fac parte rezervişti care pot ocupa temporar posturi pentru care nu există suficient personal militar calificat. Contractul iniţial poate fi încheiat pentru o durată de 12 luni, cu posibilitatea prelungirii până la 42 de luni. Contractul stipulează şi constrângerile particulare la care semnatarul este supus. Limita de vârstă pentru aceşti rezervişti este de 50 de ani pentru ofiţeri şi 40 de ani pentru persoanele cu grade militare inferioare. 

- din grupa a două - grupa statului major de rezervă – fac parte rezervişti foşti ofiţeri, cu experienţă în domeniul militar, cu vârsta cuprinsă între 50 şi 55 de ani. Aceştia sunt numiţi în posturi specifice, pe bază de contracte încheiate pe o durată de maximum 15 ani. Limita de vârstă pentru această categorie de rezervişti este de 65 de ani. 

Rezerva pe bază de angajamente suplimentare

Membrii rezervei încheie contracte care le permit să lucreze -  timp parţial - în armata regulată sau în unităţile de rezervă. Durata minimă a angajamentelor este de 13 săptămâni, rezervistul având obligaţia de a lucra în serviciile armatei cel puţin o zi pe săptămână (pe perioada celor 13 săptămâni consecutive). 

Rezerva cu înaltă disponibilitate (HRR)

Este constituită din rezervişti voluntari specialişti în diverse domenii (limbi străine, tehnologia informaţiei etc.). Pot fi solicitaţi ocazional şi mobilizaţi în termen de 7 zile.

În cazul în care, conform contractului de muncă civil, persoana în cauză trebuie să-şi desfăşoare activitatea profesională pe o perioadă mai mare de 2 zile pe săptămână, încheierea angajamentului de rezervist cu înaltă disponibilitate este subordonată acordului scris al angajatorului. Acordul se reînnoieşte anual. 

Rezerva sponsorizată

Este compusă din angajaţi ai întreprinderilor care au încheiat cu armata contracte de furnizare de servicii şi ai căror angajatori au acceptat ca salariaţii să devină rezervişti. Obligaţiile de rezervist, îndeosebi în materie de antrenamente, sunt prevăzute în contractul încheiat între ministrul apărării şi salariat.

Forţele de reacţie din contingentul civil

Acestea au fost create la sfârşitul anului 2002. Membrii forţelor de reacţie efectuează anual un antrenament specific de 5 zile (suplimentar perioadei normale de antrenament), pentru a putea seconda serviciile civile de ajutor şi forţele militare regulate în caz de catastrofă naturală sau de atac terorist major pe teritoriul naţional. Membrii forţelor de reacţie pot fi mobilizaţi în 24 de ore.

Statutul rezerviştilor voluntari

Remunerarea

Pentru fiecare zi completă de antrenament de cel puţin 8 ore, membrii rezervei voluntare primesc, în afara sumelor reprezentând cheltuielile de transport, solda de bază pe oră acordată unui soldat/ofiţer din armata regulată. Pentru un antrenament cu o durată cuprinsă între 4 şi 8 ore, indemnizaţia reprezintă jumătate din această sumă, iar pentru un antrenament de 2-4 ore, o pătrime. În anul 2007, valoarea sumei/oră era cuprinsă între 39,80 şi 125,75 lire. Aceste sume sunt impozabile.

Dacă au efectuat anumite antrenamente şi au trecut anumite teste militare, rezerviştii voluntari pot beneficia de o primă anuală neimpozabilă. Cuantumul sumei depinde de unitatea în cadrul căreia îşi desfăşoară activitatea, de gradul deţinut, de tipul de angajament încheiat şi de numărul anilor de serviciu în rezervă.  

În caz de mobilizare, rezerviştii primesc aceeaşi soldă pe care o primesc omologii lor din armata profesională, precum şi o primă de mobilizare, care nu este impozabilă.  În plus, rezerviştii mobilizaţi pot beneficia de indemnizaţii suplimentare precum:

- indemnizaţia standard (RSA), care acoperă diferenţa între remunerarea civilă şi soldă, în limita plafoanelor stabilite pentru grad sau specialitate;

- indemnizaţia pentru constrângeri suplimentare (RHA) alocată rezerviştilor cu dificultăţi financiare deosebite.

Garanţia menţinerii locului de muncă

Legea din 1985 privind protecţia postului civil al rezerviştilor reglementează dreptul  rezerviştilor mobilizaţi de a fi reintegraţi la locul de muncă avut anterior mobilizării, cu condiţia ca cel în cauză să fi solicitat angajatorului acest lucru. În cazul unui litigiu cu angajatorul, rezervistul se poate adresa unui comitet de reintegrare, care funcţionează în mod independent faţă de Ministerul Apărării; comitetul poate dispune fie reintegrarea persoanei în cauză, fie acordarea, de către angajator, a unei sume compensatorii. 

Angajatorul care concediază un salariat pe motivul apartenenţei la rezerva militară voluntară poate fi sancţionat cu amendă şi condamnat la plata către angajat a unei sume egale cu venitul salarial corespunzător ultimelor cinci săptămâni. 

După reintegrarea în activitate, salariatul rezervist beneficiază de protecţie împotriva concedierii pe o perioadă cuprinsă între 13 şi 52 de săptămâni (în funcţie de vechimea în muncă). 

Protecţia socială

Întrucât antrenamentele se desfăşoară, în general, în perioada concediilor anuale plătite, rezervistul beneficiază de regimul obişnuit de protecţie socială.

În schimb, în cazul mobilizării, rezerviştii pot opta pentru regimul de protecţie socială al angajatorului (Ministerul Apărării suportând cotizaţia patronală în locul angajatorului) sau pentru regimul de protecţie socială al armatei. În ambele cazuri, rezervistul suportă cotizaţia salarială care îi revine.  

Relaţiile dintre armată şi angajatori

Dreptul rezerviştilor de a absenta

Cu excepţia perioadelor de mobilizare, participarea rezerviştilor la activităţile militare (antrenamente sau misiuni operaţionale) este condiţionată de acordul angajatorului.

În caz de mobilizare, rezervistul are dreptul legal de a absenta, pe baza notificării adresate angajatorului de Ministerul Apărării, precum şi a prezentării documentelor primite (de rezervist) din partea aceluiaşi minister.  Dacă absenţa rezervistului i-ar putea provoca prejudicii severe, în termen de 7 zile de la primirea notificării, angajatorul se poate adresa arbitrului desemnat de Ministerul Apărării, pentru a obţine scutirea sau amânarea mobilizării rezervistului. Dacă solicitarea este respinsă, angajatorul poate face apel la o comisie ad-hoc, independentă faţă de minister. 

În contrapartidă cu obligaţia pe care o au de a permite rezerviştilor salariaţi să absenteze, angajatorii beneficiază de diferite compensări financiare: rambursarea cheltuielilor determinate de recrutarea înlocuitorilor (publicarea de anunţuri, interviuri, angajare etc.) în limita plafoanelor prevăzute de lege; rambursarea cheltuielilor curente implicate de absenţa salariaţilor (onorarii ale agenţiilor de forţă de muncă, plata de ore suplimentare etc.); rambursarea costurilor de formare profesională - dacă este cazul – a rezervistului, în momentul reintegrării.

Parteneriatul între armată şi angajatori
În octombrie 2002, Ministerul Apărării a lansat campania SaBRE - „Susţineţi rezerviştii britanici şi pe angajatorii acestora”. 

Punte de legătură între angajatori, rezervişti şi Ministerul Apărării, SaBRe are ca principal obiectiv eficientizarea procedurii de recrutare a rezerviştilor prin sensibilizarea angajatorilor faţă de necesităţile armatei şi prin prezentarea facilităţilor de care pot beneficia angajatorii salariaţilor rezervişti. 

În cadrul acestei campanii, s-a înfiinţat o reţea formată din 13 reprezentanţi locali, s-a creat o pagină web specială, au fost editate publicaţii şi au fost lansate, în mod intensiv, campanii media. De asemenea, pentru o mai bună cunoaştere a rolului şi conţinutului activităţilor militare desfăşurate de rezervişti, au fost organizate întâlniri cu cadre de conducere din diverse întreprinderi, iar Ministerul Apărării a adresat persoanelor interesate, invitaţia de a se deplasa la teatrele de operaţiuni militare din străinătate sau la locurile în care se desfăşoară antrenamentele rezervei militare. 

7. REZERVA MILITARĂ ÎN OLANDA

Suspendarea serviciului naţional în 1996 şi trecerea la armata formată din profesionişti au determinat şi reforma rezervei militare. Aceasta s-a realizat în anul 1999, prin modificarea Legii din 1985 privind personalul rezervei forţelor armate, precum şi a Legii privind pensiile militarilor. Anterior reformei, după satisfacerea serviciului naţional obligatoriu, foştii militari făceau parte în mod automat din rezerva militară, până la împlinirea vârstei de 35, 40 sau 45 de ani (în funcţie de gradul deţinut). Ultimii rezervişti supuşi acestui regim urmează să părăsească rezerva în anul 2010.
Angajamentele din cadrul  NATO, UN şi EU au demonstrat faptul că modelul vechi al unei rezerve masive (formată automat prin lege după efectuarea serviciului militar obligatoriu) nu mai este viabil. Noua rezervă se concentrează asupra unui personal militar experimentat, precum şi asupra specialiştilor experţi în anumite domenii.

Organizarea rezervei militare

Rezerva militară are două componente: rezerva regulată şi rezerva activă. În cadrul rezervei active se disting două grupuri speciale: corpul rezervei naţionale şi corpul rezerviştilor specialişti. 
Rezerviştii sunt mobilizaţi în cazul unor „situaţii excepţionale”.
 

Rezerva regulată
Rezerva regulată este formată din foşti militari, afectaţi în funcţia deţinută în cadrul serviciului militar activ. Membrii rezervei regulate nu au obligaţia de a efectua antrenamente. Totuşi, legea prevede competenţa ministrului apărării de a impune membrilor rezervei regulate să participe la antrenamente, precum şi la cursuri teoretice de pregătire militară. Durata maximă a acestor obligaţii, pe parcursul a 3 ani este de 60 de zile (repartizate în maximum 10 sesiuni pentru exerciţiile practice şi 5 zile pentru cursuri de pregătire).
Rezerva activă

Este formată din voluntari. Indiferent de statut – civil sau militar - orice persoană având naţionalitate olandeză, cu vârsta sub 48 de ani, poate solicita admiterea în rezerva militară. Durata angajamentului se stabileşte liber de fiecare voluntar. Apartenenţa la rezerva activă poate dura până la împlinirea vârstei de 58 de ani. 
Conform legii, persoanele admise în rezerva activă beneficiază de o pregătire iniţială dacă nu au experienţă militară şi au obligaţia, prevăzută în angajament, de a participa, cel mult două săptămâni pe an, la pregătirea şi antrenamentele militare organizate.

- Corpul rezervei naţionale
Este format din aproximativ 2.800 de persoane, având o vârstă mai mică de 50 de ani. În situaţii de urgenţă, corpului rezervei naţionale i se poate încredinţa sarcina de a supraveghea şi proteja obiective strategice precum cazărmi, depozite de muniţii, terenuri de aterizare, porturi etc. Acesta poate interveni şi pe timp de pace, în cazul unei calamităţi naturale sau cu ocazia unor manifestări de amploare (sărbătoarea naţională şi evenimente sportive majore). 
Pentru a putea face faţă situaţiilor de criză/situaţiilor excepţionale, membrii acestui corp trebuie să efectueze, pe parcursul unui an, 100-200 de ore de pregătire şi de exerciţii (1-2 seri şi o sâmbătă pe lună). 

Membrii acestui corp nu pot fi trimişi în misiuni în străinătate. 

- Corpul rezerviştilor specialişti
Mobilizabili într-un termen foarte scurt, aceştia exercită funcţii de specialitate, pentru care armata nu dispune de un număr suficient de militari profesionişti (medici, traducători, informaticieni etc.). Activarea acestora se face la cererea unităţilor militare.
Statutul rezerviştilor voluntari

Statutul rezerviştilor este similar statutului militarilor profesionişti. În perioadele de activare, rezerviştii voluntari au calitatea de militari, indiferent de natura activităţii desfăşurate (instrucţie, antrenament sau activitate operaţională). 

Nu există unităţi speciale de rezervişti, aceştia fiind integraţi, în funcţie de necesităţi, în forţele armate terestre, navale şi aeriene. Deşi integraţi în armată, rezerviştii nu fac parte din forţele armate, reprezentând o sursă de specialişti aflaţi la dispoziţia forţelor armate. De aceea, cu excepţia situaţiilor care intră sub incidenţa obligaţiilor de apărare teritorială, rezerviştii nu participă la misiuni de luptă. 
Remunerarea

În perioadele de activitate militară, rezerviştii primesc remuneraţia acordată militarilor profesionişti, inclusiv diverse indemnizaţii (pentru ore suplimentare, activitate desfăşurată în zilele de duminică,  disponibilitate etc).
După reforma din 1999, rezerviştii beneficiază, de asemenea, de o indemnizaţie de încorporare (cca 27 euro pe zi). 
Dacă este cazul, ministrul apărării poate acorda rezerviştilor o anumită sumă care să compenseze parţial sau total diferenţa dintre salariul civil obişnuit şi solda militară.

Garanţia de menţinere a locului de muncă

Ministerul Apărării a încheiat contracte de drept privat cu anumiţi angajatori, prin care aceştia din urmă îşi asumă obligaţia de a nu concedia salariaţii pentru motivul desfăşurării de activităţi militare în calitate de rezervişti. 
Protecţia socială

Rezerviştii beneficiază de regimul obişnuit de protecţie socială. Dacă durata activităţilor militare depăşeşte 100 de zile consecutive, asigurarea medicală a rezerviştilor intră sub incidenţa regimului casei de asigurări medicale a militarilor. 
Relaţiile între forţele armate şi angajatori
Dreptul rezerviştilor de a absenta. Cu excepţia cazului în care activităţile militare au loc în timpul liber (de exemplu, sâmbăta), cu acordul angajatorilor, rezerviştii pot participa la pregătirea militară. 
În general, însă, conform programului anual specific, perioadele de antrenament ale rezerviştilor sunt concentrate în zilele de vineri şi sâmbătă.
Parteneriatul între armată şi angajatori. În cadrul programului „Angajatorii susţin forţele armate”, Ministerul Apărării organizează periodic reuniuni de informare. De asemenea, Ministerul a încheiat cu anumiţi angajatori contracte de drept privat, prin care aceştia se obligă să nu se opună desfăşurării de activităţi militare de către salariaţi. 
LEGISLAŢIE EUROPEANĂ
▪ Carta drepturilor fundamentale a Uniunii Europene.
Carta repartizează drepturile cetăţenilor europeni în trei categorii distincte:

- drepturi civile: drepturile omului şi drepturile referitoare la procedura juridică (precum cele garantate de Convenţia Europeană a Drepturilor Omului);

- drepturi politice, specifice cetăţeniei europene stabilită prin tratate;

- drepturi economice şi sociale prevăzute în Carta comunitară a drepturilor sociale ale lucrătorilor.

Articole relevante pentru statutul militarilor:

“Articolul 5

Interzicerea sclaviei şi a muncii forţate
(1) Nimeni nu poate fi ţinut în sclavie sau în servitute.

(2) Nimeni nu poate fi constrâns să efectueze o muncă forţată sau obligatorie.

(3) Traficul de fiinţe umane este interzis.”

Drepturile prevăzute la alin.1 şi 2 corespund drepturilor prevăzute de articolul 4, alin.1 şi 2 din Convenţia europeană a drepturilor omului. În temeiul articolului 52, alin.3
 din Cartă, articolul are acelaşi înţeles şi domeniu de aplicare ca şi articolul din CEDO. În consecinţă:

- dreptului prevăzut la alineatul 1 nu i se poate aduce în mod legal nici o restrângere;

- la alineatul 2, noţiunile de „muncă forţată sau obligatorie” trebuie înţelese având în vedere definiţiile „negative” din articolul 4, alin.3 din CEDO:

„Nu se consideră „muncă forţată sau obligatorie” în sensul prezentului articol:

a. orice muncă impusă în mod normal unei persoane supuse detenţiei în condiţiile prevăzute de articolul 5 din prezenta convenţie sau în timpul în care se află în libertate condiţionată;

b. orice serviciu cu caracter militar sau, în cazul celor care refuză să satisfacă serviciul militar din motive de conştiinţă, în ţările în care acest lucru este recunoscut ca legitim, un alt serviciu în locul serviciului militar obligatoriu;

c. orice serviciu impus în situaţii de criză sau de calamităţi care ameninţă viaţa sau bunăstarea comunităţii;

d. orice muncă sau serviciu care face parte din obligaţiile civile normale.”

“Articolul 10

Libertatea de gândire, de conştiinţă şi de religie
(1) Orice persoană are dreptul la libertatea de gândire, de conştiinţă şi de religie. Acest drept implică libertatea de a-şi schimba religia sau convingerea, precum şi libertatea de a-şi manifesta religia sau convingerea individual sau colectiv, în public sau în particular, prin intermediul cultului, învăţământului, practicilor şi îndeplinirii riturilor.

(2) Dreptul la obiecţie pe motive de conştiinţă este recunoscut în conformitate cu legile interne care reglementează exercitarea acestui drept.”
Dreptul garantat la alineatul 1 corespunde dreptului garantat de articolul 9 din CEDO, având acelaşi înţeles şi domeniu de aplicare. De aceea, restrângerile acestui drept trebuie să respecte dispoziţiile articolului 9, alin.2, conform căruia “Libertatea de a-şi manifesta religia sau convingerile nu poate face obiectul altor restrângeri decât acelea care, prevăzute de lege, constituie măsuri necesare, într-o societate democratică, pentru siguranţa publică, protecţia ordinii, a sănătăţii sau a moralei publice ori pentru protejarea drepturilor şi libertăţilor altora”.

Dreptul garantat la alineatul 2 corespunde prevederilor constituţionale naţionale şi evoluţiei legislaţiilor interne în acest domeniu.

“Articolul 11

Libertatea de exprimare şi de informare
(1) Orice persoană are dreptul la libertatea de exprimare. Acest drept cuprinde libertatea de opinie şi libertatea de a primi sau de a transmite informaţii sau idei fără amestecul autorităţilor publice şi fără a ţine seama de frontiere.

(2) Libertatea şi pluralismul mijloacelor de informare în masă sunt respectate.”

Acest articol corespunde articolului 10 din CEDO, având următorul text:

“1. Orice persoană are dreptul la libertatea de exprimare. Acest drept cuprinde libertatea de opinie şi libertatea de a primi sau de a comunica informaţii sau idei fără amestecul autorităţilor publice şi fără a ţine seama de frontiere. Prezentul articol nu împiedică statele să supună societăţile de radiodifuziune, de cinematografie sau de televiziune unui regim de autorizare. 

2. Exercitarea acestor libertăţi ce comportă îndatoriri şi responsabilităţi poate fi supusă unor formalităţi, condiţii, restrângeri sau sancţiuni prevăzute de lege, care constituie măsuri necesare, într-o societate democratică, pentru securitatea naţională, integritatea teritorială sau siguranţa publică, apărarea ordinii şi prevenirea infracţiunilor, protecţia sănătăţii sau a moralei, protecţia reputaţiei sau a drepturilor altora, pentru a împiedica divulgarea de informaţii confidenţiale sau pentru a garanta autoritatea şi imparţialitatea puterii judecătoreşti.”

“Articolul 12

Libertatea de întrunire şi de asociere
(1) Orice persoană are dreptul la libertatea de întrunire paşnică şi la libertatea de asociere la toate nivelurile şi în special în domeniile politic, sindical şi civic, ceea ce implică dreptul oricărei persoane de a înfiinţa împreună cu alte persoane sindicate şi de a se afilia la acestea pentru apărarea intereselor sale.

(2) Partidele politice la nivelul Uniunii contribuie la exprimarea voinţei politice a cetăţenilor Uniunii.”

Dispoziţiile alineatului 1 din acest articol corespund dispoziţiilor articolului 11 din CEDO:

“1. Orice persoană are dreptul la libertatea de întrunire paşnică şi la libertatea de asociere, inclusiv dreptul de a constitui cu alţii sindicate şi de a se afilia la sindicate pentru apărarea intereselor sale.

2. Exercitarea acestor drepturi nu poate face obiectul altor restrângeri decât acelea care, prevăzute de lege, constituie măsuri necesare, într-o societate democratică, pentru securitatea naţională, siguranţa publică, apărarea ordinii şi prevenirea infracţiunilor, protejarea sănătăţii sau a moralei ori pentru protecţia drepturilor şi libertăţilor altora. Prezentul articol nu interzice ca restrângeri legale să fie impuse exercitării acestor drepturi de către membrii forţelor armate, ai poliţiei sau ai administraţiei de stat”.

“Articolul 21

Nediscriminarea
(1) Se interzice discriminarea de orice fel, bazată pe motive precum sexul, rasa, culoarea, originea etnică sau socială, caracteristicile genetice, limba, religia sau convingerile, opiniile politice sau de orice altă natură, apartenenţa la o minoritate naţională, averea, naşterea, un handicap, vârsta sau orientarea sexuală.

(2) În domeniul de aplicare a tratatelor şi fără a aduce atingere dispoziţiilor speciale ale acestora, se interzice orice discriminare pe motiv de cetăţenie.”

Alineatul 1 este inspirat de articolul 19 din Tratatul privind funcţionarea Uniunii Europene
, de articolul 14 din CEDO
, precum şi de articolul 11 din Convenţia privind drepturile omului şi biomedicina în ce priveşte moştenirea genetică
. 
“Articolul 23

Egalitatea între femei şi bărbaţi
Egalitatea între femei şi bărbaţi trebuie asigurată în toate domeniile, inclusiv în ceea ce priveşte încadrarea în muncă, munca şi remunerarea.

Principiul egalităţii nu exclude menţinerea sau adoptarea de măsuri care să prevadă avantaje specifice în favoarea sexului sub-reprezentat.”

Primul paragraf se întemeiază pe art. 3 din Tratatul privind Uniunea Europeană 
 şi pe articolele 8
 şi 157
 din Tratatul privind funcţionarea Uniunii Europene, care impun ca obiectiv al Uniunii promovarea egalităţii între bărbaţi şi femei. 
“Articolul 33

Viaţa de familie şi viaţa profesională
(1) Familia se bucură de protecţie juridică, economică şi socială.

(2) Pentru a putea concilia viaţa de familie şi viaţa profesională, orice persoană are dreptul de a fi protejată împotriva oricărei concedieri din motive de maternitate, precum şi dreptul la un concediu de maternitate plătit şi la un concediu parental acordat în urma naşterii sau adopţiei unui copil.”
Articolul 33, alin.2 este inspirit din Directiva 92/85/CEE privind introducerea de măsuri pentru promovarea îmbunătăţirii securităţii şi sănătăţii la locul de muncă în cazul lucrătoarelor însărcinate, care au născut de curând sau care alăptează, pe articolul 8 (protejarea maternităţii) din Carta socială europeană
, precum şi din articolul 27 (dreptul lucrătorilor care au responsabilităţi familiale la egalitatea de şanse şi tratament)
 din Carta socială revizuită. 

▪ Directiva 2000/78/CE a Consiliului din 27 noiembrie 2000 de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă

▪ Directiva 2006/54/CE din 5 iulie 2006 privind punerea în aplicare a principiului egalităţii de şanse şi al egalităţii de tratament între bărbaţi şi femei în materie de încadrare în muncă şi de muncă (reformă)

� � HYPERLINK "http://www.legifrance.gouv.fr/" ��http://www.legifrance.gouv.fr/�  (Les codes en vigueur). 


� În condiţiile prevăzute de articolele L.2, L.3, L.5, L.12, L.13, L.15, L43, alin.7, L.136 bis., L.393-396, L.461-490, L.493-509, L.515 şi L.520 din Codul pensiilor militare de invaliditate şi ale victimelor de război


� Constituie zonă de apărare foarte sensibilă zona definită pe cale regulamentară în interiorul căreia sunt implantate sau staţionează bunuri militare a căror pierdere sau distrugere ar cauza pagube foarte grave populaţiei sau ar pune în pericol interesele vitale ale apărării naţionale.





�Apelul la pregătirea pentru apărare are ca obiect întărirea spiritului de apărare şi de afirmare a sentimentului de apartenenţă la comunitatea naţională, precum şi menţinerea legăturii între armată şi tineri.





�Chemarea sub drapel permite atingerea, cu militarii profesionişti, voluntarii şi rezerviştii, efectivele stabilite de legiuitor pentru asigurarea apărării naţiunii.


� Contractul de încheie pe o perioadă cuprinsă între 1 şi 5 ani şi poate fi reînnoit. Reînnoirea contractului se solicită în scris cu o lună înainte de expirarea contractului în curs. Dacă natura voluntariatului permite, acesta poate fi împărţit în perioade de cel puţin 3 luni, denumite „fracţiuni de activitate”. Durata între două fracţiuni nu poate depăşi 9 luni.


� � HYPERLINK "http://reflex.raadvst-consetat.be/reflex/pdf/Mbbs/2007/04/10/104080.pdf" ��http://reflex.raadvst-consetat.be/reflex/pdf/Mbbs/2007/04/10/104080.pdf�


(Data intrării în vigoare a fiecărei dispoziţii din această lege stabileşte de Rege până cel târziu la 1 iulie 2011.)





� Activitate accesorie: activitatea remunerată care se desfăşoară săptămânal, în medie, cel mult 38 de ore. Activitate independentă: activitatea care implică obligaţia persoanei în cauză de a se înregistra la Institutul naţional de asigurări sociale pentru muncitorii independenţi.


� Aceştia pot candida pentru următoarele funcţii: preşedinte al consiliului provincial; membru al deputăţiei permanente; primar; preşedinte al unui consiliu de ajutor social; preşedinte al unui organ teritorial intracomunal; orice altă funcţie executivă într-un organ provincial sau comunal; membru al unui consiliu provincial; membru al unui consiliu comunal; membru al unui consiliu de ajutor social; membru al unui organ teritorial intracomunal.


� � HYPERLINK "http://www.ejustice.inst.fgov.be/cgi_loi_a.pl" ��http://www.ejustice.inst.fgov.be/cgi_loi_a.pl�








� � HYPERLINK "http://reflex.raadvst-consetat.be/reflex/pdf/Mbbs/2001/06/29/71718.pdf" ��http://reflex.raadvst-consetat.be/reflex/pdf/Mbbs/2001/06/29/71718.pdf�





� � HYPERLINK "http://www.boe.es/boe/dias/2002-07-06/pdfs/A24681-24683.pdf" ��http://www.boe.es/boe/dias/2002-07-06/pdfs/A24681-24683.pdf�. 


Legea 39/2007 a abrogat această lege, cu excepţia Titlului XII – Drepturi şi obligaţii, care a rămas în vigoare.  





� � HYPERLINK "http://www.derecho.com/I/boe/ley-39-2007-carrera-militar/" ��http://www.derecho.com/I/boe/ley-39-2007-carrera-militar/�





� � HYPERLINK "http://www.boe.es/boe/dias/2009/01/22/pdfs/BOE-A-2009-1020.pdf" ��http://www.boe.es/boe/dias/2009/01/22/pdfs/BOE-A-2009-1020.pdf�





� Titlul VI – Rezerviştii, art.122-134


�  � HYPERLINK "http://www.buzer.de/gesetz/2246" ��http://www.buzer.de/gesetz/2246� Gesetz über die Rechtstellung der Soldaten. 





� Reserve Forces Intelligence, Cesar Pintado, Articolul „The German Reserve”, 10.02.2009


� HYPERLINK "http://www.reserveintelligence.com/articulo.asp?pagina=index.asp&seccion=23&titulo" ��http://www.reserveintelligence.com/articulo.asp?pagina=index.asp&seccion=23&titulo�...





� � HYPERLINK "http://www.plikverket.se/upload/375/pliklagen_eng.doc" ��http://www.plikverket.se/upload/375/pliklagen_eng.doc�





� � HYPERLINK "http://www.opsi.gov.uk/acts/acts2006/pdf/ukpga_20060052_en.pdf" ��http://www.opsi.gov.uk/acts/acts2006/pdf/ukpga_20060052_en.pdf�





� � HYPERLINK "http://www.opsi.gov.uk/acts/acts1996/ukpgs_19960014_en_1" ��http://www.opsi.gov.uk/acts/acts1996/ukpgs_19960014_en_1�





� � HYPERLINK "http://www.opsi.gov.uk/si/si2007/plain/uksi_20073382_en_1" ��http://www.opsi.gov.uk/si/si2007/plain/uksi_20073382_en_1�





� � HYPERLINK "http://rafcom.co.uk/pay_allowances/pdf/JSP752_Ver9.pdf" ��http://rafcom.co.uk/pay_allowances/pdf/JSP752_Ver9.pdf�





� Studiul de legislaţie comparată nr.143/2005 – Rezerva militară, Senatul francez


� HYPERLINK "http://www.senat.fr/lc/lc143/lc143.html" ��http://www.senat.fr/lc/lc143/lc143.html�





� Reserve Forces Intelligence, Cesar Pintado, Articolul „The Dutch Reserve”, 1.12.2008


� HYPERLINK "http://www.reserveintelligence.com/articulo.asp?page=1&pagina=seccion.asp&seccion" ��http://www.reserveintelligence.com/articulo.asp?page=1&pagina=seccion.asp&seccion�...





� Situaţia geopolitică face ca această noţiune să fie dificil de definit. În general, s-a admis că situaţia excepţională corespunde unei ameninţări îndreptate împotriva teritoriului naţional/ teritoriului unei ţări aliate.


� „Art.52 (3): În măsura în care prezenta cartă conţine drepturi ce corespund unor drepturi garantate prin Convenţia europeană pentru apărarea drepturilor omului şi a libertăţilor fundamentale, înţelesul şi întinderea lor sunt aceleaşi ca şi cele prevăzute de convenţia menţionată. Această dispoziţie nu împiedică dreptul Uniunii să confere o protecţie mai largă.”


� „Articolul 19


 (1) Fără a aduce atingere celorlalte dispoziţii din tratate şi în limitele competenţelor pe care acestea le conferă Uniunii, Consiliul, hotărând în unanimitate, în conformitate cu o procedură legislativă specială şi cu aprobarea Parlamentului European, poate lua măsurile necesare în vederea combaterii oricărei discriminări bazate pe sex, rasă sau origine etnică, pe religie sau convingeri, pe handicap, vârstă sau orientare sexuală.


(2) Prin derogare de la alineatul (1), Parlamentul European si Consiliul, hotărând în


conformitate cu procedura legislativă ordinară, pot adopta principiile de bază ale unor măsuri de încurajare ale Uniunii, cu excepţia oricărei armonizări a actelor cu putere de lege si a actelor administrative ale statelor membre, menite să susţină acţiunile întreprinse de statele membre pentru realizarea obiectivelor menţionate la alineatul (1).”





� „Articolul 14 . Interzicerea discriminării


Exercitarea drepturilor şi libertăţilor recunoscute de prezenta convenţie trebuie să fie asigurată fără nici o deosebire bazată, în special, pe sex, rasă, culoare, limbă, religie, opinii politice sau orice alte opinii, origine naţională sau socială, apartenenţă la o minoritate naţională, avere, naştere sau orice altă situaţie.”





�“Articolul 11. Nediscriminarea


Orice formă de discriminare împotriva unei persoane pe motivul patrimoniului său genetic este interzisă.” 


 


�“Articolul 3


(…..)


 


(3) Uniunea instituie o piaţă internă. Aceasta acţionează pentru dezvoltarea durabilă a Europei, întemeiată pe o creştere economică echilibrată şi pe stabilitatea preţurilor, pe o economie socială de piaţă cu grad ridicat de competitivitate, care tinde spre ocuparea deplină a forţei de muncă şi spre progres social, precum şi pe un nivel înalt de protecţie şi de îmbunătăţire a calităţii mediului. Aceasta promovează progresul ştiinţific tehnic.





Uniunea combate excluziunea socială şi discriminările şi promovează justiţia şi protecţia socială, egalitatea între femei şi bărbaţi, solidaritatea între generaţii şi protecţia drepturilor copilului. 


(….)”


 


� „Articolul 8


În toate acţiunile sale, Uniunea urmăreşte să elimine inegalităţile şi să promoveze egalitatea între bărbaţi şi femei.”


� “Articolul 157


 (1) Fiecare stat membru asigură aplicarea principiului egalităţii de remunerare între lucrătorii de sex masculin şi cei de sex feminin, pentru aceeaşi muncă sau pentru o muncă de aceeaşi valoare.


(2) În sensul prezentului articol, prin remuneraţie se înţelege salariul sau suma obişnuite de bază sau minime, precum şi toate celelalte drepturi plătite, direct sau indirect, în numerar sau în natură, de către angajator lucrătorului pentru munca prestată de acesta.


Egalitatea de remunerare, fără discriminare pe motiv de sex, presupune ca:


(a) remuneraţia acordată pentru aceeaşi muncă plătită la normă să fie stabilită pe baza aceleiaşi unităţi de măsură;


(b) remuneraţia acordată pentru aceeaşi muncă plătită cu ora să fie aceeaşi pentru locuri de muncă echivalente.


(3) Parlamentul European şi Consiliul hotărând în conformitate cu procedura legislativă ordinară şi după consultarea Comitetului Economic si Social, adoptă măsuri necesare pentru a asigura punerea în aplicare a principiului egalităţii şanselor şi al egalităţii de tratament între bărbaţi şi femei în ceea ce priveşte munca şi locul de muncă, inclusiv a principiului egalităţii de remunerare pentru aceeaşi muncă sau pentru o muncă echivalentă.


(4) Pentru a asigura în mod concret o deplină egalitate între bărbaţi şi femei în viaţa profesională, principiul egalităţii de tratament nu împiedică un stat membru să menţină sau să adopte măsuri care să prevadă avantaje specifice menite să faciliteze exercitarea unei activităţi profesionale de către sexul mai slab reprezentat, să prevină sau să compenseze dezavantaje în cariera profesională.”





� Articolul 8. Dreptul lucrătoarelor la protecţia maternităţii


În vederea asigurării exercitării effective a dreptului lucrătoarelor la protecţia maternităţii, părţile se angajează:


1. să asigure lucrătoarelor, înainte şi după naştere, un repaus cu o durată totală de cel puţin 14 săptămâni fie prin concediu plătit, fie prin prestaţii adecvate de securitate socială sau prin fonduri publice;


2. să considere ilegal ca un patron să anunţe concedierea unei femei în perioada cuprinsă între momentul în care a notificat starea de graviditate şi încheierea concediului său de maternitate sau la o dată la care termenul de preaviz expiră în cursul acestei perioade;


3. să asigure mamelor care îşi alăptează copii, pause suficiente în acest scop;


4. să reglementeze munca de noapte a femeilor însărcinate, a femeilor care au născut recent sau a celor care îşi alăptează copiii;


5. să interzică angajarea femeilor însărcinate, a femeilor care au născut recent sau a celor care îşi alăptează copiii în munci subterane în mine şi în orice alte munci cu character periculos, insalubru sau greu şi să ia măsuri corespunzătoare pentru protejarea drepturilor acestor femei în materie de angajare.”


� „Articolul 27. Dreptul lucrătorilor având responsabilităţi familiale la egalitate de şanse şi de tratament


În vederea asigurării exercitării effective a dreptului la egalitate de şanse şi de tratament între lucrătorii de ambe sexe având responsabilităţi familiale şi între aceşti lucrători şi ceilalţi lucrători, părţile de angajează:


1. să ia măsuri adecvate:


a. pentru a permite lucrătorilor care au responsabilităţi familiale să intre şi să rămână în viaţa activă sau să revină la aceasta după o absenţă datorată acestor responsabilităţi, inclusive în domeniul orientării profesionale;


b. pentru a ţine cont de nevoile acestora în ceea ce priveşte condiţiile de angajare şi securitate socială;


c. pentru dezvoltarea sau promovarea serviciilor publice sau private, în special a serviciilor preşcolare de zi şi a altor modalităţi de îngrijire;


2. să prevadă posibilitatea pentru fiecare părinte, în cursul unei perioade după concediul de maternitate, de a obţine un concediu parental pentru îngrijirea copilului, ale cărui durate şi condiţii vor fi fixate prin legislaţia naţională, convenţiile collective sau practice;


3. să asigure ca responsabilităţile familiale să nu poată, ca atare, să constituie un motiv valabil de concediere.”


� � HYPERLINK "http://www.anr.gov.ro/docs/legislatie/internationala/Directiva_Consiliului_2000_78_CE_RO.pdf" ��http://www.anr.gov.ro/docs/legislatie/internationala/Directiva_Consiliului_2000_78_CE_RO.pdf�





� � HYPERLINK "http://www.mmuncii.ro/pub/imagemanager/images/file/Legislatie%20comunitara/Dir2006-54.pdf" ��http://www.mmuncii.ro/pub/imagemanager/images/file/Legislatie%20comunitara/Dir2006-54.pdf�

